amanoisuno/poet huggingface dataset:
過彭蠡湖 董杞
客子扁舟故里還，烟收雨霽出蘆灣。浮天浴日重湖水，鎮浪回風四望山。遠樹離離飛鳥外，征帆點點斷雲間。漁翁活計一篷底，愛汝白鷗相似閑。
題水陸寺 董杞
殿樓邊翠麓，窗戶俯清湘。遊客匆匆去，高僧白日長。
題薝蔔 董杞
春花狼藉餘，六出淨煩熱。衲衣凝夜禪，香散深林月。
阮閣 董杞
陰陰松竹合，幽鳥傍人啼。一局枯棋罷，曦輪又欲西。
暮春聞張思順歸期 董杞
小園寂寞鎖青春，桃李留花待主人。青子已團濃綠底，歸艎猶未到溪濱。
梅 董杞
略彴低橫露淺灘，瘦筇獨立月華殘。一枝拂掠渾如舊，思入清江烟水寒。
涉江采芙蓉 鄧允端
涉江采芙蓉，欲采寄所思。所思今何在，望斷天一涯。將花照秋水，秋水清且漪。行樂不得再，日暮空淒悲。
古樂府 鄧允端
梧桐葉落秋容早，夜夜寒蛩泣衰草。鳳釵金冷鬢雲凋，可惜紅顔鏡中老。音塵望斷沈雙鯉，喚起相思何日已。瑣窗人靜月輪孤，六曲屏山冷如水。
過處士山齋 鄧允端
一室蕭疏甚，禪床印佛宗。樹陰生石蘚，茶鼎带松風。去去水千里，行行山幾重。佩琴與詩卷，回首翠微中。
遣興 鄧允端
得志心偏壯，謀生事轉疏。雨蓑春種藥，月案夜抄書。窮達雖同道，功名不定居。憑誰報消息，爲問近何如。
題社友詩稿 鄧允端
詩裏玄機海樣深，散於章句斂於心。會時要似庖丁刃，妙處應同靖節琴。韻勝想君言外得，字新令我意邊尋。癡人說夢終難信，何日樽前取次吟。
秋興 鄧允端
輕烟漠漠鎖晴嵐，野水溪邊小駐驂。日暮征鴻落何處，似將風景過江南。
試箋 鄧允端
撥開宿火起爐烟，留得餘香伴夜禪。落盡碧桃春不管，東風却放柳飛綿。
絕句 鄧允端
楚岸卸輕帆，停舟曲江曲。日暮塞鴻歸，春水平橋綠。
黄彥與從無逸求妻埋銘以研謝之無逸邀予作歌 董瞿老
君不見昌黎翁，南遷益覺文章工。滑稽戲作毛穎傳，陶泓之族稱宏農。又不見東坡翁，生涯寄食破研中。詆訶龍尾尊鳳咮，更誇丹石蒸赤紅。古來文士躭翰墨，十有八九坐此窮。怪君落筆妙言語，四壁才堪蔽風雨。幾年結柳送奴星，文窮跳梁推不去。研能窮人君不鄙，爾來諛墓得龍尾。緹巾十襲不妄觀，碑字三縑何足擬。玉堂視草乃稱之，只恐玄文似揚子。君誇此研文似羅，奈君鹿裘带索何。我雖忍窮亦好事，尚能搜句爲君歌。嗚呼魯公乞米家食粥，不費銀鉤寫珠玉。
秋懷五首  其一 李謙
西風入商管，衆木夜有聲。候蟲竟何爲，聒聒終夕鳴。彼亦有所思，感此歲月征。人生豈異適，長嘯一拊楹。
秋懷五首  其二 李謙
離離牽牛花，縈蔓繞叢棘。秋風一披拂，苒苒弄寒色。物芳時輒改，百歲幾食息。長憂髀肉生，悲歌涕霑臆。
秋懷五首  其三 李謙
敗壁鳴莎雞，凉月照虛堂。南鄰機杼聲，燁燁燈火光。遥聞誰家砧，已趣公子裳。佳人在何許，葉落山中霜。
秋懷五首  其四 李謙
英英庭前蘭，密密園中桂。凉飈駕遠馥，素景饒清麗。我居無俗物，二子時獨詣。願言永爲好，千載成幽契。
秋懷五首  其五 李謙
東籬數叢菊，已著金粟蘂。重陽能幾時，使我日屈指。向來陶淵明，勿謂今已矣。我欲置樽酒，採之雜浮蟻。
便橋泊舟 項詵
身寄一葉舟，擾擾又行役。不知寒襲人，但覺酒無力。霜剝岸石裂，風激水波逆。望眼浩無涯，遠山相對碧。
江西宗派 鄭天錫
西江一水活春茶，寒谷青燈夜撥花。人比建安多作者，詩從元祐總名家。宮商迭奏絃邊雁，鼓吹都慚井底蛙。身在天南心太史，幾番搔首夕陽斜。
歸州竹枝詞 無名氏
人鮓甕頭波放顛，兩岸青山青插天。篙師力盡客破膽，茅屋老翁方醉眠。
休洗紅 潘葛民
休洗紅，洗多紅色淺。不似妾挼藍，挼藍手先染。藍深如妾心，郎心紅不禁。去去趁春華，封侯早還家。願作兔絲蔓，莫學菖蒲花。
蝴蝶花 潘葛民
風光白日長，蝴蝶飛過牆。飛飛不停去何忙，牆外誰家菜花黄。出門不知南陌路，心隨蝴蝶尋郎處。
舟中聞木犀 李叔達
地近孤城水合流，天風吹下廣寒秋。巖花似喜幽人至，先遣清香到小舟。
雪夜問梅 姜補之
一年春事五更初，夢覺寒香乍有無。門外不知深淺雪，只應消瘦玉肌膚。
過臨平 黄復之
孤蹤逐浪萍，幾度過臨平。人語水相應，帆移山倒行。鷺飛秋嶼冷，虹飲晚川明。不是憑詩句，丹青寫得成。
題扇面六言 黄復之
峽束天圍漸小，林穿日脚微明。竹居有徑誰掃，水碓無人自鳴。
浙江晚眺 黄復之
越口對吳頭，風煙畫出秋。帆遥疑不動，鷗下若相投。雲斂山爭出，潮生水逆流。平生得意處，盃酒凭江樓。
德清道中 黄復之
天寒歲晚江湖客，一段風煙畫卷昏。聚蟹聲喧枯葦{艹斷}，飛鴻影落斷橋村。歸雲寺带翠微暝，逆水帆拖白漾渾。東去西來見鷗伴，盟寒祇有愧心存。
晚秋山中 黄復之
琅然笑語響空山，兩袖清風倚曲欄。木落頓驚秋色逈，竹高先覺晚西寒。年華流水聲中去，世事浮雲影裏看。載酒登臨真解事，人間不似醉鄉寬。
滕王閣 黄復之
飛閣岧嶢倚天半，千里秋毫掌中看。城下江聲鐵馬行，梁間日影金蛇竄。詞客寂寥光景閑，秀色不改惟西山。朝來斂黛作眉語，問此風月何當還。便須領略追絕唱，終古發揚無盡藏。惜哉元嬰不讀書，筆端祇作蛺蝶圖。
題采石蛾眉山 無名氏
一島烽烟斡怒流，燃犀捉月兩悠悠。蛾眉中劃三千丈，不著人間半點愁。
贈翌上人 釋鑒微
京寺別來久，高齋近海隅。引禪秋磬動，照像夜燈孤。愛水開新沼，思山挂舊圖。他時如結社，許繼遠公無。
送淳上人歸故山 釋鑒微
舊隠頻關念，秦吳忽倦遊。離亭逢落日，歸路隔滄洲。苔徧安禪石，松侵待月樓。重棲上方夜，欹枕瀑聲秋。
客愁 釋惠璉
向來春興自不淺，老去客愁還復深。半夜蜀禽呼夢破，柳風桃雨總關心。
古意 釋惠璉
杏花枝頭蛺蝶飛，似郎遊冶忘歸時。杏花落盡蛺蝶去，郎不歸來向底嬉。
別趙莘老 釋惠璉
十里青山照眼，一篷疏雨催詩。記取江邊作別，煙村梅子黄時。
書楶上人庵 釋惠璉
雨餘野禽聲斷續，清陰碧流遶茅屋。道人乞食晚未歸，獨向殘陽淡雲木。
野月 釋惠璉
野月今宵滿，小庭人共瞻。却愁人去後，殘魄獨窺簷。
多雨 釋惠璉
盡道春多雨，傷摧花易空。不知春態度，尤在雨陰中。
舟行寒江曲港 釋惠璉
揚帆出浦又入浦，轉盼順風還逆風。蘆葉蕭蕭兩岸合，蓼花細細一川紅。鷗兼野鶩衝行棹，浪挾汀沙打卧篷。行李向來吾自决，漫將晴雨問漁翁。
梅花 釋惠璉
夢斷笛悲風渚，吹闌月淡烟村。空想暗香靚色，難招□□□魂。
句 釋惠璉
瘦倚疏篁半出牆。
青城山觀 釋楚巒
靜見門庭紫氣生，前山嵐靄入樓青。玉壇醮罷鬼神喜，金鼎藥成雞犬靈。巖下水光分五色，壺中人壽過千齡。何當一日拋凡骨，騎取蒼龍上杳冥。
春 釋楚巒
灘漱金沙過枕前，雨絲斜織麵塵烟。綠楊紅杏宜寒食，紫燕黄鸝聒晝眠。
隠逸 釋楚巒
杖屨獨遊栽藥圃，琴樽多在釣魚船。晚來花下敲門者，不是神仙即酒仙。
句 釋楚巒
臨水鶴窺行道影，隔雲僧認讀書聲。
石佛寺 釋南越
松竹行纔盡，香城絕世塵。倚巖開半殿，鑿石見全身。鍾鼓中天曉，烟花上界春。出門重稽首，願值下生辰。
登閣 釋清晦
小閣稱幽隠，登臨眺晚晴。暮雲埋落日，寒樹夾孤城。鳥道穿山色，人煙隔水聲。自憐疏散意，多不計浮名。
寄禮導師 釋希雅
掩關名自遠，鯨浪阻相尋。講罷唯澄慮，孤峰祇此心。柏烟秋榻靜，蓮漏夜堂深。盡仰鄞江上，清風繼道林。
秋夕 釋昭符
又是聽猿吟，如何恨更深。每因多病日，減却少年心。凍鶴連巖雪，愁人半夜碪。故園阻兵革，消息遣誰尋。
落葉 釋正勤
蕭索下疏林，翩翩動客心。带煙浮遠水，和露逐飛禽。近砌凋將盡，前村疊更深。年年見衰謝，看即二毛侵。
葛洪丹竈 釋清外
羽客昔眷此，鍊液奪化功。至今寒雲色，挂樹復凝空。
寄禮法師 釋擇璘
寺枕滄溟上，門長掩寂寥。定回花漏斷，講徹獸烟消。入檻泉聲細，當軒岳色遥。何時會重席，南望路迢迢。
題思安清意太師幽遠庵 釋擇璘
得意幽深觸處真，何須丘壑密藏身。愛茲殊勝園林地，非彼等閒花木春。白晝杜門人莫到，清談絕俗世難親。紛紛閙市繞山脚，獨有此中無點塵。
牡丹 釋擇璘
東君著力爲渠裁，妙絕真姿不受埃。嗟我一觀如夢幻，倚欄非爲愛花來。
詠杜鵑花 釋擇璘
春老麥黄三月天，青山處處有啼鵑。懸崖幾樹深如血，照水晴花暖欲燃。三嘆鶴林成夢寐，前生閬苑覓神仙。小山拄頰愁無奈，又怕聲聲聒夜眠。
梅花 釋擇璘
花老香微春始來，禁寒唯有雪相陪。無情誰爲添愁怯，雨後風前亦可哀。
荷花 釋擇璘
雙雙白鷺墜青空，飛入花汀雜翠紅。烟火一篷漁舍晚，歸時蕩漾小船風。
句 釋擇璘
吊古有心懷短李，拂塵無力看豐碑。
楊柳枝 王惲
密葉陰陰漢將營，春風吹斷鼓鼙聲。少年不說封侯事，柘彈銅丸落曉鶑。
金陵懷古 陳元鑑
英雄戰守幾春秋，虎踞龍蟠古石頭。北固只憑江水在，中原長對夕陽愁。曹劉謾有經營志，王謝空遺富貴羞。舉目便懷千古恨，鳳凰臺上不須游。
送素上人遊方 陳叔堅
不是無衣鉢，師心酷愛山。自言行脚好，却厭住庵閒。野水寒林外，孤雲夕照間。清遊何處寺，須寄好碑還。
竹徑步月 饒良輔
素月流空天不夜，清輝散入疏林下。下有幽人獨往來，杖藜縹緲誰能畫。
秋日寄懷友人 黄深源
幾度裁書無雁休，思君天闊水悠悠。自從席上飛花後，又見江頭落木秋。背壁一燈憐瘦影，誰家雙杵動新愁。不知今夜西風裏，人倚月明何處樓。
秋思 陳子予
柳岸風條頓老，橘林露葉猶香。門對一天秋色，人行十里斜陽。
登樓有感 倪龍輔
好趁西風理釣舟，半生書劍兩悠悠。憑高有恨無人識，空負關河萬里秋。
宮怨 倪龍輔
翠袖無香鏡有塵，一枝花瘦不藏春。十年不識君王面，始信嬋娟解誤人。
酬答 倪龍輔
人生樂處是家山，歸即須歸說便難。吾道何嘗拘出處，丈夫例不怕饑寒。一天明月隨詩笠，萬古清風在釣竿。浮利浮名儘如許，笑他開眼夢邯鄲。
薔薇 倪龍輔
洛本空藏畫牡丹，海棠出蜀近應難。莫嫌村巷薔薇野，春晚猶堪取次看。
藏一山房 倪龍輔
屋小書千古，身閑心五湖。從人笑迂闊，於道轉清孤。涯涘觀詩硯，陽春借酒壺。江邊折黄菊，共感老頭顱。
錢謙齋新居 倪龍輔
携琴載鶴又如京，隠處如村却近城。吳越山從樓外起，江湖水到宅前清。草將春色歸新句，梅著寒香暖舊盟。最喜出門天咫尺，摩挲老眼看升平。
六經 倪龍輔
四十餘萬字，字字寓經綸。其用通天下，何嘗語世人。壁藏終有漢，灰冷亦無秦。永永扶三極，難窮此道神。
送鄭居之 頼鑄
窗前落葉正蕭蕭，夜雨寒燈共寂寥。君是居人余是客，明朝相候合江橋。
枯梅 馬知節
斧斤戕不死，半蘚半枯槎。寂寞幽巖下，一枝三四花。
思友 王克功
孤坐忽太息，拂衣臨長風。天高夕月冷，木脫秋山空。良晤匪易得，好懷難再同。思君不可見，心逐孤飛鴻。
劍浦思歸  其一 王克功
韶華客裏一番老，自嘆此生行路多。獨上危樓望鄉國，闌干倚遍奈愁何。
劍浦思歸  其二 王克功
古柳枝頭啼暮鴉，清明時候又天涯。故園桃李憑君問，老却春風幾度花。
梅仙山 王克功
芒屩支藤上翠微，長松影裏叩柴扉。石壇丹竈蒼苔冷，天闊風高鶴不歸。
詠柳 王克功
春到枝枝是綠絲，秋來葉葉是愁眉。灞橋何限經行者，不記尋花繫馬時。
鬻廬 宋氏
自歎年來刺骨貧，吾廬今已屬西鄰。殷勤說與東園柳，他日相逢是路人。
奉化寶化石巖花鳳 樊圃
山僧取巧蟠珍叢，九苞占盡千葩紅。倚闌精彩欲飛動，百鳥不敢啼春風。
題毛巔嶺 竺大本
鑿破巖崖砥樣平，要令民旅得通行。爲君題作毛巔嶺，留取毛巔千古名。
瑞香花 張祠部
曾向廬山睡裏聞，香風占斷世間春。竊花莫撲枝頭蝶，驚覺南窗半夢人。
興化沙溪驛題壁 無名氏
沙溪祇是舊沙溪，今日重來路欲迷。獨有暮鴉知我意，白雲深處盡情啼。
題壁二首  其一 福州僧
不嫌夫婿醜，亦勿厭深村。但得一回嫁，全勝不出門。
題壁二首  其二 福州僧
當初只欲轉頭銜，轉得頭銜轉不堪。何似仁王高閣上，倚欄閑唱望江南。
春游 盧梅坡
紅芳滿眼鬬風流，誰信春來有客愁。惆悵不干桃李事，故山煙雨憶松楸。
閔雨 盧梅坡
百萬人家井水黄，江南大半田無秧。乖龍豈是爲霖物，貪弄明珠簸日光。
梅花 盧梅坡
梅雪爭春未肯降，騷人閣筆費平章。梅須遜雪三分白，雪却輸梅一段香。
落梅 盧梅坡
自負孤高伴歲寒，玉堂茆舍一般看。頑風摧剝君知否，鐵笛一聲人倚欄。
牡丹 盧梅坡
玉欄四面護花王，一段風流似洛陽。深院不須驅野鹿，只愁蜂蝶暗偷香。
芙蓉 盧梅坡
雲袂飄摇翠佩環，仙姿綽約紫霞冠。雖然謫在西風裏，合作人間小牡丹。
荼䕷  其一 盧梅坡
荼䕷結屋是何年，風雨摧頹爲愴然。飛似綠珠樓上墜，困于畢卓甕間眠。
荼䕷  其二 盧梅坡
門前礙路旋移來，壓架欹斜綠作堆。三月半時花正好，十年前是手親栽。幽香早被風偷遞，小蕊那禁雨急催。盡數折爲神佛供，免教飛去卧蒼苔。
茉莉 盧梅坡
京塵湫隘{山夢}蚊多，彼美繁英玉雪窠。見謂嬌柔能特立，肯憑他物學藤蘿。
柳絮 盧梅坡
晴欄看盡柳花飛，一段風情不自持。若使化爲萍逐水，不如且作絮沾泥。
蠶 盧梅坡
春蠶運巧起經綸，底事周防反殺身。鼎鑊如歸緣報主，羞他肥祿避危人。
讀康節詩 盧梅坡
先生樂處少人知，最是生平不皺眉。身世帝王全盛日，風光伊洛太平時。畫前勘破先天易，醉後吟成擊壤詩。高卧行窩吾亦願，不堪心事類周嫠。
春暮 王叔安
坐看飛溜落簷牙，吟裏風吹鬢脚斜。洛下牡丹無處處，一枝空插杜鵑花。
冬 季昭史
一氣推遷星復回，人生常苦歲華催。凍雲欲雪雁聲過，臘酒正春梅信來。
寒食 張澮川
江城吹笛晚風斜，城郭人稀噪亂鴉。火冷烟青寒食過，家家門巷掃桐花。
江山晚眺 黄榮仲
十里滄波自在流，滿天風月下蘆洲。待携六幅生綃去，畫出江南水墨秋。
梅花 劉文晦
呼童汲景華，冷浸枝枝雪。伴我山中人，吟殘半窗月。
種梅 劉文晦
佳人天一方，歲暮音書絕。一枝持贈君，猶带去年雪。
梅花  其一 王公煒
枯霜剪盡千林葉，纔放江頭第一春。瘦影看來天愛畫，孤根生處地無塵。夜郎歲晚逢羈客，谷口寒雲見似人。絕是精神吟不盡，好枝和月插紗巾。
梅花  其二 王公煒
雪後梅花獨步天，半開猶自未全然。倚巖大瘦魂銷夢，照水無塵骨蛻仙。貯向金瓶生怕俗，絕饒翠袖敢爭妍。夜深霜角吹殘月，錯夢梨花耿獨眠。
苔錢 葉豈潜
青錢點點浮鵝眼，綠毯鱗鱗織翠毛。聚散因風翻覆手，池塘猶喜沒驚濤。
蟬 葉豈潜
柳邊曉立看蟲蛻，化作風餐露宿身。林靜晝長吟不絕，騷騷清苦似詩人。
鱖魚 葉豈潜
漁翁今度笭箵富，正是桃花水膩時。網得文鱗如墨錦，貫來楊柳是金絲。
早梅  其一 張棨
扶筇拄月過前溪，問訊江南第一枝。驛使不來羌管歇，等閒開落只春知。
早梅  其二 張棨
何年流水恨，昨夜小橋春。縱有相逢地，都無可寄人。
紅梅 釋璉
嬌朱淺淺透烟光，瘦倚疏簷半出牆。雅有風情勝桃李，巧含春思避冰霜。融明醉臉籠輕暈，斂掩仙姿蹙嫩黄。旦暮風英墮行袂，依微如著袖中香。
梨花 趙福元
玉作精神雪作膚，雨中嬌韵越清癯。若人會得嫣然態，寫作楊妃出浴圖。
茉莉 趙福元
刻玉雕瓊作小葩，清姿元不受鉛華。西風偷得餘香去，分與秋城無限花。
苔錢 趙福元
繞徑玲瓏撒綠錢，田田成百又成千。未知買得春多少，草带不妨長短芊。
晚鍾 趙福元
花洲人別月凉船，烟寺寒鯨隔岸聞。带雨一聲天外落，過江穿破半山雲。
蚊 趙福元
隠隠雷聲語暮天，欺風偷到玉堂前。紗厨浸月凉如水，贏得珠鈿臂上眠。
醫兼畫 趙福元
從來藝事兩難精，今日逢君喜且驚。不待折肱醫始悟，直須點目畫方成。
桃木 趙福元
神仙擁出蓬萊宮，羅幃繡幙圍香風。雲鬟繞繞梳翡翠，頳顔滴滴勻猩紅。千嬌百媚粲相逐，爛醉芳春逞芳馥。朝陽影裏粲瓊紅，晨霞香中咽寒玉。承恩侍宴青帝前，錦衣半脫酣晝眠。鶯鶯燕燕扶不起，巧呼苦喚殊可憐。傍闌無力嬌欲語，花群本是桃源女。幾年流水飯胡麻，今在武陵溪上住。
壽徐尉 趙福元
神幔亭駕斗浮丹巘，扁題密鏤黄金篆。淋漓羽蓋森鸞旂，仙凡不隔蟠桃宴。紅雲垂地醉壺天，真珠爲漿玉爲饌。中有一人長眉青，紫錦荷囊燦星弁。金昆玉友相追隨，烏戟琱戈光轉炫。皇覽徐公百不憂，衮衮慶源由積善。綵童宣敕呼瑞麟，金鏁掣雷奔虎殿。瓊胎掇入孔釋送，精神秋水目如電。抱琴來訪矩庾仙，溉竹南牆弄詩卷。手持造化發生柄，和氣噓枯徧翹端。一同按譜學鳴弦，里巷生春無蹇連。豈弟君子民父母，肇跡溫麻未之見。肘邊疊組斗纍纍，五鶚搏空交剡薦。綠綈聯翩閶闔門，催入筍班陪翠輦。九重宣補舜衣裳，吐出胸中五色線。周公拜前曾拜後，聖朝自有雲屏典。朱顔蒼鬢侍玉皇，九轉金丹開鼎鉉。芹香儒館忻獻歌，願乞餘圭及雞犬。
壽趙推官  其一 趙福元
神天枝分秀藹璇杓，光湧銀河半夜潮。西母誕彌先十日，壽星頒朔恰三朝。騎龍曾把黄金斧，駕鳳旋登紫玉霄。兩國夫人榮有子，慈宣不老瑞香飄。
壽趙推官  其二 趙福元
神鬰葱佳氣曉籠天，北斗傾霞入酒舡。蓮炬金輝油幕下，蘭牙玉立寶香前。衡山壽比閩山秀，楚地人瞻福地仙。歲歲瑶池聞燕集，蟠桃從此熟三千。
芙蓉 邵清甫
三秋猶解强顔紅，絕好清晨風露中。不許涉江人錯認，凌波著土兩家風。
桂花 邵清甫
絕憐月殿好根荄，流入人間次第開。只有君家雙種好，馨香曾達九天來。
金錢花 邵清甫
也無稜郭也無神，露洗還同鑄出新。青帝若教花底用，牡丹應是得錢人。
小樓 邵清甫
瓦疊魚鱗棟展虹，清虛容膝小樓東。簾高甍聳朝迎日，窗靜櫺疏晝捲風。岑遠暮嵐屏隠映，月殘曉影玉玲瓏。紗幮一枕華胥夢，看取逍遥田舍翁。
牛水滴 邵清甫
銅牛肚裏雖無物，中有深深似澗淵。牧童不暇閑吹笛，苦爲詩人滴硯泉。
壓書石魚 邵清甫
鑿石鎸成一對魚，風流未數玉蟾蜍。化時換上腰金袋，記取燈窗壓盡書。
蛟龍筆架 邵清甫
軒昂頭角似真龍，偃仰毛錐有許功。直等主人投筆去，定應騰踏入雲中。
畫山水扇 邵清甫
巖脈交橫簇亂峰，顛崖懸絕隠仙翁。不須遠看連天色，盡在吾人掌握中。
牡丹 任斯
日落簾垂春日長，懶晴天氣牡丹香。細看月面天然白，不必姚家宮樣黄。
牡丹 城山
白帝工夫縷彩霞，肯將顔色弄韶華。酒粘織女秋衣薄，風動嫦娥寶髻斜。霜露莫摧今日蕊，輪蹄爭看異時花。陰陽造化栽培地，不趁春光有幾家。
柳 李億
倚岸依依一兩株，溪風吹影暮烟疏。青條拂水長如綫，釣叟折來穿白魚。
松 謝子才
壯節無雙獨占春，靈根誰肯混凡塵。有時雷雨掀天地，疑是蒼龍獨奮身。
三眠柳  其一 謝子才
萬絲繅綠費春工，斜倚闌干枕曉風。兩被流鶑驚夢覺，依前睡趁海棠紅。
三眠柳  其二 謝子才
嫩葉吹風不自持，淺黄微綠映清池。玉人未識分離恨，折向堂前學畫眉。
郊行 釋惠高
野田分路入誰家，綠樹鳴鶑坎閙蛙。過午歇凉人睡足，村村水滿稻吹花。
江行 王君謨
暮雲含雨意，江路轉淒清。夜泊扁舟處，時聞孤雁聲。莫愁秋欲老，只是客關情。不信他鄉恨，吟邊分外生。
贈相士 王君謨
江南橋上相逢處，笑我而今似俗人。要識本來真面目，秋風天地一吟身。
溪行 李庭
枯木扶疏夾道傍，野梅倒影浸寒塘。朝陽不到溪灣處，留得橫橋一板霜。
咸陽懷古 李庭
連鷄勢盡霸圖新，兀兀宮牆壓渭濱。指鹿只能欺二世，沐猴那解定三秦。倚天樓觀餘焦土，落日河山幾戰塵。今古悠悠同一轍，不須作賦弔前人。
送裴子法北行 李庭
疋馬區區萬里行，知君雅志爲蒼生。聖朝若問經邦策，好草囊封勸罷兵。
遊廣勝寺東巖 李庭
年來百念如寒灰，老眼慵向時人開。猶有愛山緣未斷，芒鞋信步東巖隈。東巖幽勝甲晉境，寒藤古木生蒼苔。誰鑿雲根泄海眼，驚波深瀉如奔雷。衲僧具眼覷天奧，作亭闖爾臨淵洄。亭中空洞納萬象，收奇攬秀無遺材。倚闌清坐洗塵念，灑然冰雪涵靈臺。上方一目盡千里，勞筋未暇窮崔嵬。百年名剎燼一炬，可憐金碧成蒿萊。世間興廢豈足道，會看穹壤論三災。短生乘化不暫駐，須臾變化隨風埃。心知所歷皆夢境，題詩漫識吾曾來。下山一笑便陳迹，但見白塔蒼煙堆。
賀羅將仕拜命 李庭
問君爲况近如何，若了青衫好事多。待獻嘉謀裨北闕，未容高卧向南坡。競辰事業常無倦，垂世功名要不磨。應笑柏山疏懶客，羊裘鶴髪釣煙波。
賀蕭致政慶恩拜命 李庭
玉立諸郎總席珍，名登天府早榮親。讀書聞道超千古，教子如君有幾人。行際風雲攀郄桂，先霑雨露及莊椿。浮山名壽參天翠，長與藍袍色鬬新。
溪居 郭忠謨
鑿破青山骨，初營數畝丘。泉分幽竇乳，峽束大江流。漁唱來花徑，山光落釣舟。沙鷗驚笑語，片片起滄洲。
宿石壁山館 郭忠謨
斜陽在山客在船，片帆點破澄江天。携筇上踏籠頭月，釣篷穩繫蘆花雪。夜深野鶴穿雲歸，正是山房酒醒時。羽衣起舞謾稱壽，星斗插椽霜滿袖。
風月樓 馮艾子
平揖雙峰俯霽虹，近窺喬木欲相雄。一溪流水一溪月，八面疏欞八面風。取用自然無盡藏，高寒如在太虛空。落成恰值三秋半，爲我吹開白兔宮。
庵 馮脩之
孤庵半掩門，竹外見前村。地僻山容靜，天陰日色昏。風琴鳴木杪，水樂漱雲根。蒼壁題詩處，淋漓醉墨痕。
宮詞 林龍遠
桃李六宮寂，君王幸石渠。臨鸞悔梳洗，女色不如書。
子猷訪戴圖 謝幼謙
溪山雪夜本清奇，底事扁舟只憑歸。誰識去來皆興耳，歸時更好似來時。
酴唫 謝幼謙
香雪支離半墜風，柔條無奈不成叢。阿蠻如許風流骨，打困秋千細雨中。
鷺 李春伯
春暗汀洲杜若香，風飄公子白霓裳。碧天片片忽飛去，何處人家水滿塘。
木芙蓉 李春伯
甚疑牡丹叢，但病皮骨老。不宜入水看，只可隔水眺。
漁父 鄭夢周
披却蓑衣翁自漁，青荷包飯柳穿魚。時歸坐在短篷底，白占一溪雲水居。
隠逸 黄中厚
宛宛溪流疊九灣，山間林下鳥關關。釣磯茶竈山中樂，大隠屏邊日月閑。
上權臣 釋儀
我本田中一比丘，却來乘馬不乘牛。如今馬上風波急，不似田中得自由。
句 釋儀
片帆忽逐飛鴻去，知落誰山第幾重。
新宮 楊修
玉案金爐對御牀，巋然應是魯靈光。螭頭直上雙魚尾，不讓西京舊柏梁。
靈和殿 楊修
得地恩深雨露徧，丹墀左右玉階前。君王屬意君知否，恰似風流美少年。
臺城 楊修
六朝遺跡好山川，宮闕灰寒草樹烟。江令白頭歸故國，多情合賦黍離篇。
石闕 楊修
雙石巍巍慰眼青，滿朝珍重佐公銘。官城府寺俱灰燼，翻使他人漫涕零。
衛玠臺 楊修
年少才非洗馬才，珠光碎後玉光埋。江南第一風流者，無復羊車過舊街。
九日臺 楊修
甲光如水戟如霜，御酒杯浮菊半黄。東日西風滿天仗，簫韶一部奏清商。
東冶亭 楊修
忍淚相看酒共持，一生心事幾人知。年年折盡東亭柳，此別綿綿無盡期。
三山亭 楊修
滿目江山異洛陽，北人懷土淚千行。不如亡國中書令，歸老新亭是故鄉。
儀賢堂 楊修
兩兩鶉衣白髪翁，講筵談柄坐生風。昭明太子歡相得，應與商山四皓同。
聽箏堂 楊修
雁柱鸞絃十有三，南山安石位巖巖。逡巡奏罷金縢曲，堂上沾襟嘆不凡。
蠶室 楊修
摘繭抽絲女在機，茅檐葦箔舊堂扉。年年桑柘如雲綠，翻織誰家錦地衣。
馳道 楊修
路平如砥直如絃，官柳千株拂翠烟。玉勒金鑣天下駿，急於奔電更加鞭。
齊雲觀 楊修
上界笙歌下界聞，縷金羅袖鬰金裙。倚闌紅粉如花面，不見巫山空慕雲。
層城觀 楊修
秋星如彈月如梳，宮妓香添乞巧爐。萬縷千針同一意，眼穿腸斷得知無。
秦淮 楊修
一氣東南三斗牛，祖龍空爲子孫憂。金陵地脈何曾斷，不覺真人已姓劉。
直瀆 楊修
晝役人功夜鬼功，陽開陰闔幾時終。不聞擲土江中語，爭得盈流一水通。
橫塘 楊修
早潮纔過晚潮來，一一軒窗照水開。鑑面無塵風不動，分明倒影見樓臺。
青谿 楊修
傾城傾國兩妃嬪，此地聞名不見人。潜想舊時紅粉面，落花風裏步香塵。
北渠 楊修
金殿分來玉砌流，黑龍河撒鳳池頭。後庭花落恩波斷，翻與南塘作御溝。
覆杯池 楊修
金杯覆處舊池枯，此後還曾一醉無。東晉中興股肱力，元皇也學管夷吾。
三巖石 楊修
蘿蔓藤花歲自添，露痕還似雨痕沾。莫將廢苑爲閒地，猶可巖巖作具瞻。
半陽湖 楊修
江南龍節水爲鄉，水不純陰有半陽。一片湖光共深淺，兩般泉脈異溫凉。
桃葉渡 楊修
桃葉桃根柳岸頭，獻之才調頗風流。相看不語橫波急，艇子翻成送莫愁。
麾扇渡 楊修
旌旗爍石刃凝霜，甲楯如龍人似狼。羽扇一揮風偃草，策勳多謝顧丹陽。
長命洲 楊修
梁武慈悲不鼎烹，蒙恩豢養亦虛名。狐狸口腹應潜飽，就死多于日放翁。
應潮井 楊修
碧甃時時減復增，山頭海面密相應。古來泉脈誰穿過，潮落潮生不蹔澄。
天闕山 楊修
牛頭天際碧凝嵐，王導無稽示妄談。若以遠山爲上闕，長安應合指終南。
白楊路 楊修
殘枝敗葉幾霑春，莫問栽培迹已陳。細雨斜風恨無力，蕭蕭滿路更愁人。
射雉場 楊修
外作禽荒內色荒，三千紅粉日嚴妝。潘妃縱有嫣然態，不步金蓮到射場。
銅螭署 楊修
挈壺傳箭逼天聰，鑄出蟠螭巧範同。何事腹中藏怪物，人驚蝘蜓氣如虹。
焚衣街 楊修
短頭金縷又珠胎，煙緒香雲晝不開。御路傍人皆歎息，逡巡紅焰作青灰。
三斷石 楊修
孫吳紀德舊刊碑，埋沒蟠螭與伏龜。惆悵石岡三斷在，至今猶似鼎分時。
獨足臺 楊修
鳥跡分明在帝臺，管絃聲裏輒書來。回頭一覺風流夢，猶得朱門傍水開。
燕雀湖 楊修
平湖岸側見高墳，萬土銜來燕雀群。鑑面無波天一色，此中文藻似儲君。
洞玄觀 楊修
葛玄功行滿三千，白日驂鸞上碧天。留得舊時壇宇在，後人方信有神仙。
白都山 楊修
駕鶴驂鸞自古聞，策名仙籍是真君。天邊舊迹無尋處，滿目青山空白雲。
春磵 楊修
手拖葛屨坐藜牀，竹樹蕭然一水傍。枕上白雲船下月，卜鄰東磵勝東岡。
明慶寺 楊修
翠壁如屏旱不枯，一泓甘滑飲醍醐。高僧到此聞絲竹，還有金鱗對躍無。
句 楊林
舊遊如夢苦傷神。
句  其一 吳氏
故將羅袖裛啼痕。
句  其二 吳氏
紛紛事如麻。
詠蝶 無名氏
□□□□□□□，一叢浮動戲蘭芽。裁成碧玉搔頭樣，畫作黄金便面花。閑過樓臺飛盡日，又因風雨宿誰家。兒童愛把襜褕撲，驚起雙雙貼綵霞。
江郎山 周雲叟
巨靈一夜擘山開，三石推從天外來。仙客斫開修月路，化工築作挽河臺。
寒亭 無名氏
朔風凜凜雪漫漫，未是寒亭分外寒。六月火雲天不雨，請君來此凭闌干。
化州 化州郡守
羅川带郭古南州，陵水環城小庾樓。雲淡青林無過雁，雨涵丹荔集鳴鳩。叨榮銅竹三經夏，勸課農桑屢有秋。好趁湍流下吳會，章臺無柳繫歸舟。
蔡忠惠祀歌 道邊松 無名氏
大義渡至漳泉東，問誰植之我蔡公。歲久廣蔭如雲濃，甘棠蔽芾安可同，委蛇夭矯騰蒼龍。行人六月不知暑，千古萬古長清風。
蔡忠惠祀歌 洛陽橋 無名氏
一望五里排琨瑶，行人不憂滄海潮。衝衝來往乘仙飈，蔡公作成去還朝，玉虹依舊橫青霄。考之溱洧功何遼，千古萬古無傾摇。
玉虛觀 劉方
南臺舊觀再焚修，鸞鳳徘徊無樹留。芳草滿時迷白鹿，落花深處卧青牛。九天宛轉雲常在，萬象縱橫月不收。應是廬江人不識，蟾宮遺下水晶樓。
清淮樓 張頔
觀魚惠子臺蕪沒，夢蝶莊生冢木秋。唯有清淮供四望，年年依舊背城流。
投子山 劉興言
三雄分漢鼎，郊野戰群龍。將軍偶敗北，投子空山中。
贈惠演 范置公
相逢三十年前話，記得途中並馬御。顧我倦遊成白首，喜君新命得青衫。
龍州 邵稽仲
峭壁陰森古木稠，亂山深處指龍州。猨啼鴉噪溪雲暮，不是愁人亦自愁。
題祖山人池上怪石 張碧
寒姿數片奇突兀，曾作秋山秋水骨。先生應是厭風雷，著向池邊塞龍窟。我來池上傾醉尊，半酣書破青烟痕。參差翠縷擺不落，筆頭驚怪粘秋雲。我聞吳中項容水墨有高價，邀得將來倚松下。鋪却雙繒直道難，掉首空歸不成畫。
鴻門 張碧
毒龍銜日天地昏，八紘靉靆生愁雲。秦原走鹿無藏處，紛紛爭處圍成群。四溟波立鯨相吞，薄摇五嶽崩山根。魚蝦舞浪狂鰍鯤，龍蛇膽戰登鴻門。星旗羽簇强者尊，黑風白雨東西屯。山河欲拆人烟分，壯士鼓勇君王存。項莊憤氣吐不得，亞父斗聲天上聞，玉光墜地驚崑崙。留侯氣魄吞太平，舌頭一寸生陽春。神農女媧愁不言，蛇枯老嫗啼淚痕。星曹定秤稱王孫，項籍骨輕迷精魂，沛公仰面爭乾坤。須臾垓下賊星起，歌聲繚繞淒人耳。吳娃捧酒橫秋波，霜天月照空城壘。力拔山兮忽到此，騅嘶懶渡烏江水。新豐瑞氣生樓臺，西楚寒蒿哭愁鬼。三尺霜鳴金匣裏，神光一照八千里。漢皇驟馬意氣生，西南掃地迎天子。
通真觀 李堅
璇璿非復舊宮壇，獨向徐碑識二難。井底丹靈勿輕汲，昔年曾壽兩蒼官。
沖寂觀 李堅
玉兔朝天去不回，空餘露井薦晨杯。屋鈴不語湖如掌，無復凌空逸士來。
余皮 李堅
小試屠龍技已成，遺蹤千載讋英靈。舳艫不駭風波惡，煙雨時聞草木腥。
離群村 李堅
好風吹句落煙村，便作棠陰記使君。渠有平生絕塵想，群居那得似離群。
句 李堅
勿訝韋郎誇酷似，情知蘇子賦歸來。
句 吳僧
到江吳地盡，隔岸越山多。
偶成 吳明老
西風颯颯動長林，斗酒沽來伴月斟。慷慨未應憂短褐，悲歌元不爲秋砧。誰云塞馬年年健，自是君門浩浩深。世祖丰神似高帝，楚囚珍重莫霑襟。
閣皁山 劉遂初
春山靈草百花香，誰識仙家日月長。滿院莓苔綠陰匝，棋聲何處隔宮牆。
句  其一 武允蹈
露萱鉗宿蝶，風木撼鳴鳩。
句  其二 武允蹈
屋頭風過雁，燈背月移窗。
句  其三 武允蹈
霜林五色錦，烟渡一縈絲。
句  其四 武允蹈
午簟展風供睡課，夜窗扃雨辦詩逋。
句  其五 武允蹈
眼昏書字不著紙，耳重聽言常問人。
題壁 無名氏
山行險而脩，老我驂且羸。獨驅六月暑，躡此千仞梯。世故不貸人，牽去復挽歸。茗盌參世味，甘苦常相持。白雲抱溪石，令人心愧之。豈無趺座處，逸固不療饑。大叫天上人，凉風爲吹衣。
句 劉清軒
可笑吳癡亡越憾，却誇范蠡作三高。
句 淮安守
一從楚客死，淮山無顔色。
小說引子  其一 羅燁
靜坐閑窗對短檠，曾將往事廣搜尋。也題流水高山句，也賦陽春白雪吟。世上是非難入耳，人間名利不關心。編成風月三千卷，散與知音論古今。
小說引子  其二 羅燁
傳自鴻荒判古初，羲農黄帝立規模。無爲少昊更顓帝，相授高辛唐及虞。位禪夏商周列國，權歸秦漢楚相誅。兩京中亂生王莽，三國爭雄魏蜀吳。西晉洛陽終四世，再興建鄴復其都。宋齊梁魏分南北，陳滅周亡隋易孤。唐世末年稱五代，宋承周禪握乾符。子孫神聖膺天命，萬載昇平復版圖。
小說引子  其三 羅燁
破盡詩書泣鬼神，發揚義士顯忠臣。試開戛玉敲金口，說與東西南北人。
小說引子  其四 羅燁
春濃花艷佳人膽，月黑風寒壯士心。講論只憑三寸舌，秤評天下淺和深。
小說開闢 羅燁
小說紛紛皆有之，須憑實學是根基。開天闢地通經史，博古明今歷傳奇。藏藴滿懷風與月，吐談萬卷曲和詩。辨論妖怪精靈話，分別神仙達士機。涉案鎗刀并鐵騎，閨情雲雨共偷期。世間多少無窮事，歷歷從頭說細微。
嘲林叔茂私挈楚娘 無名氏
三山城內有神仙，一個夫人一個偏。開口笑時真似品，直身眠處恰如川。並頭難敘胸中事，欹枕須防背後拳。王愷石崇池裏藕，分明兩個大家蓮。
上元 田太靖
元宵燈火照樓臺，車馬駢駢去又來。田郎試向樓上望，燈前好個阿孩孩。
繙帙得菊葉 劉元茂
何年霜後黄花葉，色蠹猶存舊卷詩。曾是往來籬下讀，一枝閑弄被風吹。
次花翁覽鏡韻 劉元茂
世事磨礲石退稜，此心何愛復何憎。門因候客時時掃，樓爲看山日日登。分粟可留巢樹鶴，種蔬堪供在家僧。形容每笑臨清鏡，相對駸駸作老朋。
冷泉亭 曹既明
朱簷日轉軒窗冷，碧嶂雲低草樹香。山影倒沈波底月，夜闌相對寫寒光。
過林和靖舊址 曹既明
短棹不歸雙鶴去，一邱煙草寄山陰。水邊疏影黄昏月，無限風騷在客心。
夜宿浙江亭 曹既明
夜半潮聲撼客牀，卧聽柔櫓閙空江。驚回倦枕鄉關夢，海日烘山上曉窗。
胥山廟  其一 曹既明
貫弓執矢一亡臣，未洗昭關客路塵。道上乞飧逢漂女，江邊款渡得漁人。致君豈謂初無術，賣國由來別有因。文種墓空山脅冷，怒潮朝夕怨江濱。
胥山廟  其二 曹既明
間關欲雪父兄讎，底用平生錫蓋侯。冤骨未沈吳月曉，征魂初返楚雲秋。西施正倚承恩貌，范蠡將移去國舟。尚向松陵親却敵，藁砧依舊在層樓。
胥山廟  其三 曹既明
堂堂武烈與文英，引劍呼天氣未平。身後端知司禍福，生前直欲就功名。胥山未盡吳儂意，郢水猶傷楚客情。井里滿前靈宇壯，長江千古带高情。
有懷湖山留題惠因院 曹既明
湖山平生親，松竹亦瓜葛。深期說情話，跬步成契闊。豈無朝夕思，或以塵累奪。何當淡相從，長年席不割。
與同舍待浴靈芝寺 曹既明
一雨洗秋色，湖山增眼明。番番水中荷，作此凄凉聲。我輩等憔悴，客飯千里程。願言滌塵土，冠蓋臨華京。
釣臺題壁 無名氏
生涯千頃水雲寬，舒卷乾坤一釣竿。夢裏偶然伸隻脚，渠知天子是何官。
題岳陽飛吟亭 無名氏
覓官千里赴神京，鍾老相傳蓋更傾。未必無心唐事業，金丹一粒誤先生。
夜雨剪春韮 劉允成
杜老情何恨，東風夜雨春。炊粱留客款，剪韮薦時新。
嘲教授 徐用亨
誰把先生號冷官，令名深愧馥秋蘭。孟公豈是陳驚座，子夏元非杜小冠。涇渭合流雖若混，雲泥敻絕不相干。寄言世上多風鑑，一笑何妨改眼看。
句 史文昌
閑雲盡日相隨逐，只有朱雲挽不來。
題雪獵圖 王平子
烽火一息三千年，漢家將軍畫凌煙。胡兒不識征戰事，龍沙萬里今桑田。麗譙聲裏梅花角，雲暗雪深風色惡。長嘶一騎驄蟬聯，狼帽氈裘寒矍鑠。韝鷹走犬登平岡，狂狐剔眼魂飛揚。貫鵰落雁真戲劇，高鳥略盡良弓藏。鳳鳴居士雙眼碧，少年讀書勇無敵。但知橫行翰墨場，豈料一禽終不獲。向來百非今已無，筆端有口聊自娛。故將胸中磊落事，寫作人間雪獵圖。
句 □革
醉輕浮世事，老重故鄉人。
夢魚 無名氏
玉燭和薰日，金穰瑞應初。豐年知有象，吉夢兆維魚。
斬蛇 無名氏
皇統承堯運，朱旗啟漢家。未誅秦始鹿，先斬沛中蛇。
賦以鶴羽代銀甲 琴士
嶧陽孤桐鳴素絲，玉爲軫兮金爲徽。四珍合就已奇絕，猶嫌指聲未清徹。負金翅管長且尖，剪成爪樣鸞膠粘。輕絃入手剩超越，却笑彈箏後銀甲。要知妙處豈在聲，一撫一拍如淵明。勸君會此不須話，世不宜真只宜假。
登科後解嘲 詹文
讀盡詩書五六擔，老來方得一青衫。佳人問我年多少，五十年前二十三。
戲悼如禪師 嵩禪師
繼祖當吾代，生緣行可規。終身常在道，識病懶尋醫。貌古筆難寫，情高世莫知。慈雲布何處，孤月自相宜。
答嵩禪師 如禪師
道契平生更有誰，閑卿於我最心知。當初未欲成相別，恐誤同參一首詩。
梅花曲  其一 易士達
老樹槎芽知幾年，結根更在蒼崖巔。雪深三尺凍不折，春條森森臨風前。
梅花曲  其二 易士達
春脚移從何處來，未到百花先到梅。南枝初着三兩蘂，北枝沍寒猶未開。
梅花曲  其三 易士達
昨夜東風破寒臘，南枝北枝盡披拂。不須羯鼓喧春雷，一點陽和香自發。
梅花 易士達
搜詩索笑傍簷梅，冷蕊疏花带雪開。莫把枯梢容易折，留看笑影上窗來。
杜鵑花 易士達
輕剪梢頭薄薄羅，子規湔血恨難磨。園林莫道香飛盡，嫩綠枝頭不用多。
虞美人草 易士達
霸業將衰漢業興，佳人玉帳醉難醒。可憐血染原頭草，直至如今舞不停。
遊東湖 易士達
好是東湖近物華，微吟去路亦何賒。兩堤柳影澹臺墓，十里荷香孺子家。淡淡煙籠僧寺靜，飄飄風颭酒旗斜。重來徙倚闌干久，天末殘陽噪暮鴉。
閑步西湖 易士達
西湖風景絕繁華，兩岸荷香十萬家。除却孤山林處士，後來誰肯種梅花。
題鄧氏船齋 易士達
平生心樂水雲鄉，卜得書窗瞰碧塘。自有濟川勳業在，不勞兩柁與風檣。
化人臺 易士達
富貴功名一窖塵，白頭人送黑頭人。若教總識玄玄理，劫火何曾焚法身。
莫愁村 易士達
千古行人說莫愁，荒村依舊石城頭。不知艇子今何在，漢水滔滔空自流。
夜宿合塘舗借壁間韻  其一 易士達
對牀風雨話辛酸，客枕淒凉寐不安。須信在家貧亦樂，征衫贏得带圍寬。
夜宿合塘舗借壁間韻  其二 易士達
瀟瀟冷雨送昏黄，倫竹吟風到客窗。短夢欲成腸已斷，明朝一嶺即旴江。
草屨 易士達
崎嶇只慣識羈情，足下忙穿子更輕。近世宦途如紙薄，當知險處不須行。
贈易數胡一鑑 易士達
學本先天造化中，希夷康節與磨礲。光明照破人心事，一片靈臺不是銅。
贈寫神吳子可 易士達
不數僧繇只數吳，丹青幻出活形模。問君寫盡人多少，寫得人心一片無。
柳  其一 易士達
平生家住灞橋邊，別恨離愁總被牽。輕薄老來猶不減，落花時節尚飛綿。
柳  其二 易士達
春工染就綠絲絛，織雨繰風拂灞橋。可是韶光難繫着，暗教瘦損小蠻腰。
蘭花  其一 易士達
春到蘭芽分外長，不隨紅葉自低昂。梅花謝後知誰繼，付與幽花接續香。
蘭花  其二 易士達
曲水流邊苔色浸，右軍遺墨動清吟。蕙風和暢人非昔，香得山陰直到今。
梅 易士達
月上吟窗疏影浮，暗香風動襲衣裘。溫存留索巡簷笑，遮莫高樓起笛愁。
梅花吟 易士達
孤山和靖真奇士，繞屋種梅清徹底。暗香和月透寒窗，壓盡幾多紅與紫。挨排花品果爲魁，南枝向暖首先開。當時疏影橫斜句，幾度吟從筆底來。勸君莫奏城頭角，吹得梢頭花片落。
和梅花韻 易士達
生愛梅兄是淡交，每相逢處更吟嘲。暗香疏影名千古，冷艷孤光雪幾梢。東閣詩才猶腹稿，西湖人物尚衡茅。風前有恨曾知否，不得隨泥上燕巢。
梨花 易士達
滿院朝來白雪香，傷心遥想舊阿房。故園弟子今何在，春雨溶溶空斷腸。
琴 易士達
花間橫膝興何深，流水高山幾古今。一自杏壇聲響絕，不知誰解繼遺音。
花朝燃燈 易士達
喚起園丁葺小園，喜逢社友訪林泉。鶑花世界春方半，燈火樓臺月正圓。閑不待偷皆樂地，趣隨所得到吟邊。丁寧莫剗庭前翠，留與遊人伴醉眠。
觀傀儡 易士達
刻出形骸假像真，一絲牽動便精神。堪嗤鼓笛收聲後，依舊當時木偶人。
題雲石耕夫道院 易士達
片雲塊石一耕夫，耕得情田數畝餘。不用木金爲耒耜，祇將紙墨當菑畬。塞茅心撤猶芟草，翻水文成若决渠。三歲一番供貢籍，平時不用納王租。
黄陵廟 易士達
帝輦南遊竟不還，二妃望斷九疑山。森森萬古祠前竹，猶带當時粉淚斑。
洛陽 易士達
季龍方始是童時，視志觀聲已嘆奇。嘯倚上都門外者，如何夷甫却先知。
道中 易士達
梅雨絲絲未放晴，泥途賸作幾程行。客懷方此無聊頼，更著啼鵑兩三聲。
旴江道中 易士達
翠烟濃處著啼鵑，喚得韶光上柳綿。父老已知農事急，一蓑烟雨辨秧田。
途間偶成 易士達
拂曉挑藤去路忙，倦投野店午炊香。閑看昔日題詩處，依舊榴花出短牆。
小園 易士達
小園名涉趣，趣不在園花。樂水撐孤艇，愛山乘小車。淺深隨種藝，紅紫任交加。胸次藩籬剖，八荒同一家。
金華山 易士達
岩室嵌空古洞天，初平曾此學昇仙。至今猶有爲羊石，散在蒼松夾道邊。
古石磴 易士達
石磴嵌空不計年，青青薜荔带風烟。謝公詩句今亡恙，祇有紅泉變玉泉。
汴水 易士達
千里通渠竟達河，萬民力役怨聲多。錦帆不送龍舟返，併覆亡隋入巨波。
漢陽渡 易士達
躍馬來遊漢水春，一杯聊買醮詩神。茫茫鸚鵡洲邊渡，尺素誰能寄錦鱗。
江上 易士達
西風捲起五湖秋，萬頃波中幾白鷗。好趁水雲深處隠，短蓬簑笠一扁舟。
湖上 易士達
兩岸青帘簫鼓多，閑愁到此總消磨。湖光十里平如掌，穩泛輕舟擊楫歌。
浯溪 易士達
阿瞞南幸國幾危，顛倒皆由豢祿兒。休說馬嵬當日事，浯溪且細讀元碑。
題石溪偉觀 易士達
水共長天不盡頭，石溪奇處着危樓。我來倚徙闌干看，風撼蘆花葉葉秋。
溫泉 易士達
當日溫泉浴太真，豈知繡襪解塵生。更於洗滑凝脂處，尚憶胡兒在錦綳。
景陽井 易士達
白蓮閣下小方池，後主曾於此避隋。知擁二妃何處去，至今石脈带臙脂。
柴桑山 易士達
千古先生節最高，功名識破等鴻毛。如今亦作柴桑隠，只把荷衣當綠袍。
山花 易士達
山花浥露靚晨粧，着向行邊自在香。遥想艷陽三二月，多應勾引蝶蜂忙。
竺澗梅 易士達
疏枝冷蕊本清幽，不傍山林傍碧流。莫遣城頭吹畫角，恐驚花片動情愁。
階笋 易士達
綠笋行春競着鞭，喜添嫩竹護階前。兒童未識清風味，鋤取新苗供晚筵。
二色桃 易士達
兩色桃花相映開，武陵移就小園栽。玉環不奈蒲萄重，一半紅潮玉臉來。
苔錢 易士達
造化爲爐巧冶成，兒童指似五銖輕。買春無算空流地，潤屋何心望滿籝。祇恐癡人思宿債，枉教處士負貪聲。漢皇不吝銅山賜，羞殺申屠惡妒生。
途間觀野菊 易士達
林巒露骨草無芽，枯柳吟蟬蹟見沙。莫道西風全肅殺，行邊無處不黄花。
和朋溪探梅韻 易士達
錦囊分付與溪奴，江路尋幽屬野夫。暖信已傳春到未，暗香還動月明無。粧因底事偏清雅，態爲何人轉瘠癯。惹起詩魂禁不得，恍然飛越亦忘吾。
杜鵑  其一 易士達
一自連雲棧道開，杜鵑啼血濺莓苔。不如歸去無人聽，幾箇朝衣出蜀來。
杜鵑  其二 易士達
西望茫茫濯錦磯，山川祇似舊家時。杜鵑苦勸人歸去，望帝有宮胡不歸。
田野燕巢 易士達
莫問山村與水邊，何拘華屋且隨緣。不成此地無王謝，枉了春光又一年。
聞杜鵑再韻 易士達
片片桃花下釣磯，聲聲杜宇暮春時。邇來夔峽多游子，正好從頭喚取歸。
題先月閣 易士達
新築亭臺分外凉，廣寒移下水雲鄉。纔當暝色千山合，便有簷前一點光。
山家 易士達
萬木回環八九家，挑藤去去路欹斜。無端杜宇催春急，葉落山頭躑躅花。
後坑茅舍 易士達
三兩人家傍小溪，蕭蕭短竹插疏籬。平生不識興亡事，只探春來種穀時。
峴山亭 易士達
峴山亭是昔人非，忍讀羊公墮淚碑。回首山翁花下處，淒淒芳草晚風悲。
鎖江亭 易士達
鎖江水下水悠悠，只鎖長江不鎖愁。但存一樽澆旅思，圖教沉醉泛扁舟。
山居自道 易士達
山林清富貴，何在玉堂居。詩積囊中錦，家多几上書。碑文堪帳壁，薇蕨當盤蔬。安分簞瓢樂，雖貧綽有餘。
青陽驛 易士達
錦綳繡襪兩無成，幾把唐家國祚傾。帝宿青陽鈴鐸響，起來疑是鼓鼙聲。
上亭驛 易士達
霏霏風送鐸悲鳴，大駕南巡宿上亭。驚起三郎魂欲斷，梨園猶唱雨淋鈴。
蓬山館 易士達
庭館飛翬氣象雄，兩山峙秀傍蒼穹。我來檢點多奇勝，恍在蓬萊第一宮。
春閨 易士達
燕語鶑啼觸撥儂，院深懶傍繡簾櫳。一年春事半晴雨，萬里雲帆幾夕風。柳欠溫存牽怨恨，萍無拘束自西東。此情莫向桃花說，說與桃花也落紅。
題妙智不俗軒 易士達
亭亭修竹兩三竿，鼓動天風掠鬢寒。一點紅塵飛不到，滿窗冰雪自相看。
滕王閣 易士達
滕王歌舞舊城樓，一度登臨一度愁。惟有西山南浦景，教人千古說洪州。
巴子臺 易士達
東郊青土尚崔嵬，疑是巴王築此臺。回首當時歌舞地，六宮今盡沒黄埃。
古繙經臺 易士達
仙人何代此繙經，疊石成臺掌面平。好是松風明月夜，恍然吹下步虛聲。
竹林傷田家 易士達
陰陰沈沈雨霏霏，農夫把秧妻抱兒。前村後村歌相答，上畝下畝泥正肥。新穀登場腹不飽，新絲出盎身不絲。膏粱紈袴一笑樂，粉白黛綠千金揮。農家升苗一寸稅，里正打門星火追。
登擬峴臺 易士達
叔子聲名千古香，幾多遺愛在襄陽。後來景行瞻先哲，善政豐碑共久長。
金山寺 易士達
浮圖突兀起江中，鎮壓東南氣象雄。除却金山餘外地，蒼波何處不龍宮。
牛心寺 易士達
玉環妖國禍胎深，鼙鼓漁陽帝莫禁。不怨錦綳當日事，如何歸咎鑿牛心。
和李潤父資聖寺壁間韻 易士達
古徑縈迂碧蘚深，瘦藤得得叩叢林。雪浮茗枕陪僧話，風度松窗奏法音。斷壁剔蟲傷古畫，拂塵揮兔斷清吟。留衣尚有重來約，一笑何妨載酒尋。
育王塔 易士達
誰向鄞江立法門，育王鐘鼓振朝昏。閻浮八萬四千塔，應合相推此塔尊。
赤土崗一層塔 易士達
山矮仙靈偏起敬，水無深淺有龍韜。近來不數稱尖者，此塔雖低反自高。
題錢翁楊伯傳竹浦吟稿 易士達
關西今喜有雲仍，冰雪相看一樣清。最是晚來江上處，飽聽葉□助詩聲。
題陳巽齋寒窗聽雪詩卷 易士達
彤雲黯淡釀天寒，却向江頭理釣船。雪打蓬窗眠不著，聲聲時送到吟邊。
題秋江烟草詩卷 易士達
萬里長江浸碧流，煙籠細草滿孤洲。吟懷到此難排遣，獨立斜陽古渡頭。
梅碑 易士達
冷蕊誰回筆底春，不教花落更紛紛。自從揭在吟窗裏，常带催詩一片雲。
和宦叔送往臨川 易士達
征衣何惜染塵埃，款段搜詩亦快哉。百里亭長與亭短，一天雲合復雲開。傾茅柴酒和餘粕，彈接䍦巾去薄塺。不是剡溪清興盡，聲聲杜宇勸歸來。
句  其一 易士達
催趲荼䕷交夏景，安排芍藥送春光。
句  其二 易士達
可堪收拾歸屏枕，頗欲浮沈赴酒杯。
梅花 陳亦梅
江郊車馬滿斜輝，爭赴城南未掩扉。要識梅花無盡藏，人人襟袖带香歸。
梅花 徐介軒
香梅爛漫見紅梅，白白朱朱取次開。料得故園春色滿，有人花下正徘徊。
紅梅  其一 徐介軒
寒梅冷艷綴輕枝，誤認夭桃未放時。盛飾霓裳陪越女，不施粉黛抹胭脂。
紅梅  其二 徐介軒
輕盈弄月醉霞觴，嬌軟酡顔褪曉粧。縞素叢中紅一點，好花終是不尋常。
菊花 徐介軒
獨向鄰園看菊回，隔籬驚見一枝梅。西風憐我太寂寞，特地遣花將句來。
巖桂花 徐介軒
翠葉金華小膽瓶，輕拈微嗅不勝情。從教失陷沈烟冷，驀地薰心夢也清。
桐 徐介軒
灝氣行秋萬宇凉，玄姑新敕辦衣裳。林爲機杼織無跡，月當膏油緝易長。謂爾索裘雖有日，到頭無褐可禁霜。工夫只有琵琶索，又在梧桐夜雨旁。
梅花 王梅窗
月淡碧雲籠野水，稜稜瘦聲吟肩起。一天寒氣霞衣裳，人在石橋春影裏。
寄畊綠 王梅窗
孤坐忽嘆息，故人成闊疏。別三來箇月，不得一封書。晴雪添岩瀑，寒冰沍野蔬。何時分席地，與爾共耕鋤。
秋日山中 王梅窗
客疏吟友少，終日掩柴門。冒雨自分菊，带泥移上盆。泉添渾井脈，砧響動山根。片片西風葉，飛來有病添。
梅花 釋輝
我見庭梅六十春，當時初見已輪囷。人老只道梅花老，不道梅花老笑人。
古藤 釋輝
翠蓋陰森高隠鶴，修條屈曲暗藏蛇。閑來兀坐莓苔石，時見山禽撲落花。
木芙蓉 釋輝
霜深纔吐艷，日暮更饒紅。掩映殘荷浦，馮夷敗菊叢。
潤州 釋輝
北固樓前一笛風，斷雲飛出建章宮。江南二月多芳草，春在濛濛細雨中。
題洞靈觀 釋輝
古觀多松檜，幽期近暮秋。坐看新月上，閒見斷雲愁。野思同花鳥，鄉情隔島洲。輕寒披鶴氅，隠几自搔頭。
句 釋輝
丁寧童子休教掃，留取窗前當雪看。
梅花 楊平洲
支頤半睡月明中，仿佛仙人薄霧籠。喚起夢魂簾幙悄，天香自到不因風。
紅梅 楊平洲
誰將醉裏春風面，換却平生玉雪身。頼得月明留瘦影，芳心香骨見天真。
芍藥 鄭雲林
與春相識亦多年，今歲春胡不到園。一任階前無芍藥，免教蜂蝶兩爭喧。
海棠 鄭雲林
貪詩閑費一生心，水際雲崖到處尋。可惜春花吾老矣，海棠烟雨閉門深。
含笑花 徐月溪
瓜香濃欲爛，蓮莟碧初勻。含笑知何處，低頭似愧人。
山茶花 徐月溪
山茶又晚出，舊不聞圖經。花深嫌少態，曾入蘇公評。邇來亦變怪，紛然著名稱。黄香開最早，與菊爲輩朋。紛紅更妖艷，玉環带春酲。偉哉紅百葉，花重枝不勝。猶愛並山茶，開花一尺盈。日丹又其亞，不減紅带鞓。吐絲心抽鬚，鋸齒葉剪稜。白茶亦數品，玉磬尤精明。桃葉何從來，派別疑武陵。愈出愈奇怪，一見一欲驚。
智果庵 徐月溪
居廛終是俗，飯罷即禪房。竹蔭一庭綠，荷分兩岸香。拙鳩呼雨緩，老衲補衣忙。不厭頻來此，巖深風自凉。
句  其一 徐月溪
要是此花清絕處，端如醉面讀離騷。
句  其二 徐月溪
青蛟煖晝拏雲上，白雪深春壓架香。
句  其三 徐月溪
照眼粧新就，扶頭酒半醒。妖姿隨變化，薄命易飄零。
句  其四 徐月溪
嬌困扶頭憐半醒，淡濃宜面鬬新粧。並肩罌粟多含怨，具體牡丹惟欠香。
句  其五 徐月溪
礬弟墮小白，梅兄憐老蒼。仲氏似白眉，表表金玉相。
句  其六 徐月溪
鮮鮮金鳳花，得時亦自媚。物生無貴賤，罕見乃爲貴。
句  其七 徐月溪
薤葉秀且聳，蘭香細而幽。
蠟梅 吳永濟
惹得西湖處士疑，如何顔色到鵝兒。清香全與江梅似，只欠橫斜照水枝。
蠟梅 姚西巖
花簇柔枝疑蜜竅，蒂含新蘂似蜂房。外無梅粉鉛花飾，中有蘭心紫暈香。
金櫻子 姚西巖
三月花如薝蔔香，霜中採實似金黄。煎成風味亦不淺，潤色猶煩顧長康。
句 姚西巖
根盤龍骨瘦，葉聳虎鬚長。
蠟梅 楊巽齋
香蜜栽葩分外工，疏枝數點綴雛蜂。嬌黄染就宮妝樣，香暖猶宜愛日烘。
荷花 楊巽齋
翠蓋紅幢耀日鮮，西湖佳麗會群仙。波平十里鋪雲錦，風度清香趁畫船。
一丈紅 楊巽齋
紅白青黄弄淺深，旌分幢列自成陰。但疑承露驚殊色，誰識傾陽無二心。
牽牛花 楊巽齋
青青柔蔓繞修牆，刷翠成花著處芳。應是折從河鼓手，天孫斜插鬢雲香。
杜鵑花 楊巽齋
鮮紅滴滴映霞明，盡是冤禽血染成。羈客有家歸未得，對花無語兩含情。
壽春花 楊巽齋
花間碧玉最敷腴，看挹南薫景又殊。天賦芳姿長不老，命名爲壽定非誣。
薝蔔花 楊巽齋
薝蔔標名自寶坊，薰風開徧一庭霜。閒來掃地跏趺坐，受用此花無盡香。
茉莉花 楊巽齋
臍麝龍涎韻不侔，薰風移植自南州。誰家浴罷臨妝女，愛把閒花带滿頭。
玉繡毬 楊巽齋
紛紛紅紫鬬芳菲，爭似團酥越樣奇。料想花神閑戲擊，誤隨風起墜繁枝。
滾繡毬 楊巽齋
琢玉英標不染塵，光涵月影愈清新。青皇宴罷呈餘技，拋向東風展轉頻。
萬蝶花 楊巽齋
粉翼紛紛簇幾叢，摇風欲趁賣花翁。詩眸覽倦方欹枕，栩栩猶疑在夢中。
真珠花 楊巽齋
纍纍花發映庭除，柳带榆錢總不如。一任春風吹滿地，幽人步履自虛徐。
雞冠花 楊巽齋
濯濯高花染血猩，却憐金距起閑爭。宋家窗下宜栽此，莫問臨風不解鳴。
紫竹花 楊巽齋
長夏幽居景不窮，花間芳砌翠成叢。窗南高卧追凉際，時有微香逗晚風。
錦带花  其一 楊巽齋
萬釘簇錦若垂紳，圍住東風穩稱身。聞道沈腰易寬減，何妨留與繫青春。
錦带花  其二 楊巽齋
鵠袍換綠契初心，旋賜銀緋與紫金。堪念紛紛名利客，對花應是嘆侵尋。
密友花 楊巽齋
黄花端逼菊花真，朵朵相迎意更親。情似春濃非淡泊，何妨呼酒對佳賓。
碧蟬兒花 楊巽齋
揚葩簌簌傍疏籬，薄翅舒青勢欲飛。幾誤佳人將扇撲，始知錯認枉心機。
滿堂春 楊巽齋
花發圍眸晝錦如，列仙行綴在蓬壺。千金須拚豪家賞，一笑春風無向隅。
御仙花 楊巽齋
不逐凡花逞艷嬌，移根上苑獨清高。君王曾選裝金带，侈錫持荷耀紫袍。
太平花 楊巽齋
紫芝奇樹謾前聞，未若斯花葉氣薰。種向春臺豈無象，望中秀色似卿雲。
南天竺花 楊巽齋
花發朱明雨後天，結成紅顆更輕圓。人間熱惱誰醫得，正要清香凈業緣。
紅鉢盂花 楊巽齋
帢匝枝頭簇絳英，朱髹梵器上天成。檻邊更種蠻薑葉，依約如歸佛手擎。
佛手花 楊巽齋
丹葩點漆細馨浮，蒼葉輕排指樣柔。香案凈瓶安頓了，還能摩頂濟人不。
佛見笑花 楊巽齋
芳葩豐美折輕紅，想是祇園秀氣鍾。解使金仙猶動色，窺闌誰不解愁容。
金錢菊 楊巽齋
清曉幽叢露作團，籬邊積疊喜人看。落英欲買真無價，唯許騷人罄一餐。
句  其一 楊巽齋
自有嬌紅間蒼葉，不隨凡卉待春回。
句  其二 楊巽齋
如龍化作青藜焰，寧用窗前設短檠。
瓊花 馬樗山
三月淮南鼓戰塵，無雙亭下隘遊人。此花不解興亡意，也向年年鬨一春。
瓊花 王月浦
蕃釐觀裏瓊花樹，天地中間第一花。此種從何探原委，春風無處著繁華。千鬚簇蝶圍清馥，九萼聯珠異衆葩。幾見朱衣和露剪，金瓶先進帝王家。
荷花 王月浦
雨餘無事倚闌干，媚水荷花粉未乾。十萬瓊珠天不惜，綠盤擎出與人看。
海棠 湛道山
深院無人春日長，游蜂來往燕飛忙。海棠嬌甚成羞澀，憑仗東風催曉粧。
荷花 湛道山
湧金門外凉生早，無數荷花鬬嬌好。自憐貧病不出門，無奈心情被花惱。夜來一雨愁思濃，晚看玉露垂庭草。便須扶杖買蘭舟，莫待紅粧被霜老。
荼䕷  其一 湛道山
雨後溪流半沒沙，粉牆賣酒是誰家。客中不覺春深淺，開了荼䕷一架花。
荼䕷  其二 湛道山
一春多雨少晴光，眼底青春去意忙。已恨點衣紅作陣，纔憐滿架雪生香。
句  其一 湛道山
一奩碧玉烟開曉，十里紅雲風作秋。
句  其二 湛道山
想得東籬黄已徧，到家及取未凋零。
句  其三 湛道山
含雨數峰分水墨，著霜千樹半丹青。
海棠 全大用
少陵不賦海棠詩，留得風流相國詞。聞種錦窠三百本，春風纔起蜀人思。
海棠 張勉窗
小春破白惟梅耳，檢點南枝花尚遲。自是天工薄寒素，東風先到海棠枝。
瑞炭 張勉窗
百條進自西凉國，易火難灰作瑞看。想得當時宮殿暖，不知門外有風寒。
海棠 俞桂山
向晚鸞箋擘砑紅，相煩歸燕簡東風。酬春未得偷閒力，遲放海棠花幾叢。
海棠 雪湖
君王勤儉御經筵，閑却羊車今幾年。白髪宮人無職事，海棠花下曬西氈。
桃花 黄靜齋
雨後桃花作片飛，風前柳絮點人衣。春歸不用怨風雨，無雨無風春亦歸。
桃花 陳月潭
雙槳春風款款移，斜陽平半落芳池。不妨暫向橋邊駐，更爲桃花了一詩。
荷花 張怡然
芳姿香可人，剛道六郎似。誰謂前哲心，愛蓮比君子。
句 趙聞禮
西風昨夜摧黄葉，秋亦無心在菊花。
句 張一齋
忘却蘆花叢裏宿，起來誤作雪天吟。
葵花 陳石齋
恐是牡丹重換紫，久疑芍藥再翻紅。嬌嬈不似桑間女，蔽芾深迷苧下翁。
牽牛花 林逋山
圓似流錢碧剪紗，牆頭藤蔓自交加。天孫滴下相思淚，長向秋深結此花。
牽牛花 徐橘隠
紅蓼黄花取次秋，籬笆處處碧牽牛。風烟入眼俱成趣，祇恨田家歲薄收。
楊柳 徐橘隠
陰陰垂柳亂蟬嘶，柳外嬌鶑自在啼。心事太平山色好，開軒坐到日沈西。
溪灣 趙訥軒
曬網漁人路，高低四五家。半篙春水竹，一樹夕陽花。鷗靜機忘鷺，牛行背立鴉。白頭村叟醉，茅店酒仍賒。
句  其一 趙訥軒
門外須臾風竹定，櫓聲摇曳出蘆花。
句  其二 趙訥軒
白鳥一雙簾外去，蘆花風靜釣舟閑。
荼䕷 任拙齋
一年春事到荼䕷，香雪紛紛又撲衣。盡把檀心好看取，與留春住莫教歸。
荼䕷 王庵僧
雨後荼䕷將結局，風前芍藥正催粧。道人不管春深淺，贏得山中歲月長。
句 張谷山
可惜荼䕷都過了，近來猶自有薔薇。
華嚴寺望樊川 釋子蘭
萬木葉初紅，人家樹色中。疏鐘摇雨脚，積水浸雲容。雪磧迴寒雁，村燈促夜舂。舊山歸未得，生計欲何從。
句 釋子蘭
本是無情物，南飛又北飛。
句 孫月境
莫欺春到荼䕷盡，更有楊花落後飛。
句 齊賢良
依微謝女吟來雪，零落襄王夢後雲。
山丹花二首  其一 無名氏
烟紅露綠曉風香，燕舞鶑啼春日長。誰道使君貧且老，繡屏錦帳咽笙簧。
山丹花二首  其二 無名氏
人間花木眼曾經，未識斯花狀與名。丹却青山暮春色，續他紅樹墜時英。
含笑花 無名氏
薄薄沈熏骨，英英玉煉顔。惱人風味別，斗帳夢中閒。
水仙花二首  其一 來氏
瑶池來宴老仙家，醉倒風流萼綠華。白玉斷笄金暈頂，幻成癡絕女兒花。
水仙花二首  其二 來氏
花盟平日不曾寒，六月曝根高處安。待得秋殘親手種，萬姬圍繞雪中看。
薝蔔花 潘鄭臺
未說司花刻玉工，已知名與佛相同。可憐結了薰風子，依舊身歸色界中。
薝蔔花 蔣梅邊
清淨法身如雪瑩，肯來林下見孤芳。樹花六月無炎暑，省爇銅匜幾炷香。
句 蔣梅邊
引蔓閒花欲透雲，托身下倚老松身。
茉莉花 徐千里
炎洲綠女雪爲肌，十二朱闌月未移。香逼簟紋眠不得，爲渠醒過打鐘時。
茉莉花  其一 王右丞
欹烟裛露暗香濃，曾記瑶臺月下逢。萬里春回人寂寞，玉顔知復爲誰容。
茉莉花  其二 王右丞
香嚴童子沈薰鼻，姑射仙人雪作膚。誰向天涯收落蕊，發君顔色四時朱。
句 王右丞
尋得天花伴衆芳。
玉簪花 吳震齋
素娥昔日宴仙家，醉裏從他寶髻斜。遺下玉簪無覓處，如今化作一枝花。
句 鄭內翰
西風吹得一枝生，昂首風前飛不去。
散水花 無名氏
盈枝點綴雪花鮮，環映清流分外妍。應是東君歸騎速，不知墜下玉絲鞭。
玉手爐花 無名氏
習習東風二月餘，此花宜近玉庭除。美人雲鬢不宜插，獻與觀音作手爐。
孩兒花 無名氏
纖穠初見似嬌癡，鼓舞春風二月時。何事自開還自落，可憐造化亦兒嬉。
望仙花 無名氏
風捲珠簾挂玉鈎，綵雲開處望仙儔。妍姿不逐東君去，日照斜暉上小樓。
句 張無咎
水晶肉白殻皮紅，色變香移味不同。
句  其一 雲隠
刺分玉蛹堆盤脆，嚼破冰蠶饒齒凉。
句  其二 雲隠
綠宮袍裏素中單，全身却作如來色。
萍 釋可齋
盆池本不種青萍，春杪無根也自生。人道一宵生九葉，不知誰數得分明。
句 張遜初
可惜年年明月夜，漁家只作等閑看。
梧桐 陳葺芷
夢回歷歷雨聲中，窗影分明曉色紅。出戶方知是黄葉，更無一片在梧桐。
蒿 周吟軒
野蔬山芋慣寒酸，羹綠虀黄頓頓餐。直到新年立春日，却無生菜上春盤。
句 王西澗
古木鴉銜楮，空山人採茶。
閏中秋 趙大成
桂影中秋特地圓，况當餘閏魄澄鮮。因懷勝賞初經月，免使詩人歎隔年。萬象斂光增浩蕩，四溟收夜助嬋娟。鮮雲清廓心田豫，乘興能無賦詠篇。
寄外 太學生妻
數日相望極，須知意思迷。夢魂不怕險，飛過大江西。
贈李安撫 徐伉
尚書八座貴，大使十州雄。欲得瘡痍痤，先憐杼軸空。仁民兼愛物，時雨及春風。
梨花 阮南溪
繽紛紫雪浮鬚細，冷淡清姿奪玉光。剛笑何郎曾傅粉，絕憐荀令愛薰香。
答賈支使寄鶴 薛然
瑞羽奇姿踉蹌形，稱爲仙馭過蒼冥。何年厚祿曾居衛，幾世前身本姓丁。幸有遠雲兼遠水，莫臨華表與華亭。勞君贈我清歌侶，將去田園夜坐聽。
新鶑歌 釋瑩徹
新鶑傍簷曉更悲，孤音清吟囀柔枝。口邊血出語未盡，豈是怨恨人不知。不食枯桑椹，不銜苦李花。偶然弄樞機，宛轉凌烟霞。衆雛飛鳴何跼促，自覘遊鱗啄枯木。玄猿何事朝夜啼，白鷺長在汀洲宿。黑鵰黄鶴豈不高，金籠玉鉤傷羽毛。三江七澤去不得，風烟日暮生波濤。飛去來，莫上高城頭，莫下空園裏。城頭饑烏食腥羶，空園燕雀爭泥滓。願爲結舌含白雲，五月六月一聲不可聞。
秋蝶 李方敬
粉蝶爾何知，秋深尚戲飛。憐渠迷節物，猶若弄春暉。露葉今非昔，霜叢疇可依。籬邊菊無幾，薄命寄餘菲。
南郊迴仗 唐觀
傳警千門寂，南郊綵仗迴。但驚龍再見，誰識日雙開。德澤施雲雨，恩光變燼灰。閲兵貔武振，聽樂鳳凰來。
慶元府額上牌致語口號 無名氏
慶元天子舊名藩，寶祐元戎新榜顔。鬰鬰蛟纏三大字，停停虹貫四明山。百年老穉歡聲沸，千古山河旺氣還。便挾島仙天上去，再提此筆福人間。
句 閻伯才
魚貫羸師堪坐縛，爾時可歎蜀無人。
天津橋  其一 周彥夫
下車聊復問何如，尚憶重來四紀餘。鍾阜秦淮俱好在，祇憐雙鬢自蕭疏。
天津橋  其二 周彥夫
聯鑣去作蔣山遊，路轉天津遶御溝。忽作故都禾黍恨，洛陽宮殿鎖千秋。
天津橋 石逢龍
下馬過天津，聽傳禁漏頻。惟憐一橋月，曾照六朝人。金制剝門字，紅飛粉壁塵。中官來宿內，因問帝鄉親。
過齊山人居 石逢龍
自說住居年，山靈夙有緣。看經醫病鶴，祭土鑿新泉。食相過饑歲，眠簑度雪天。所言非釋老，難與世人傳。
官滿借居 石逢龍
盡裝家具已回京，便覺身如片葉輕。近市借居人語雜，閉門獨處自心清。雨中躡屣青苔滑，燭下梳頭白髪明。余亦傍人簷底住，新來巢燕不須驚。
華陽洞 林逋叟
華陽山雨拂輕塵，獨步烟霞訪隠真。笑傲太平雲外客，安閑清世夢中身。金章名重人稱貴，布褐才高道不貧。吟罷洞天風正淡，自知凡骨定逢人。
鳳凰臺 王渭卿
江山還似六朝時，老盡梧桐鳳不知。保大空存前殿佛，元嘉已沒舊廊碑。幾年何德之衰也，曷日覽輝而下之。不見長安豪傑恨，諸公忍讀謫仙詩。
鳳凰臺  其一 徐棫翁
只合臺前賸種桐，萬柯摇碧護春風。縱無丹鳳重來此，且障長安落日中。
鳳凰臺  其二 徐棫翁
臺前煙草接青徐，臺後風花滿殿廡。千里暮濤空寂寞，醉人春色正西湖。
雨花臺 張湯
不譚仁義只譚空，一着參差在箇中。臺上繽紛花正雨，城邊一陣已西風。君王自有君王業，何事區區翻貝葉。雨花名臺非識奇，要使後人知覆轍。
雨花臺 盧壽老
輶車行曉快新遊，更上雨花臺上頭。看不厭人渾是景，清無極處奈何秋。地完龍虎堂堂立，江泊鯨鯢滾滾流。一带黄山是淮土，依然望弗見神州。
金陵作 施文焴
紫蓋東南久寂寥，石城烟霧壓岧嶢。登臺倦客懷千古，宿內閑人夢六朝。御苑雲浮曾拾翠，舊樓月落尚吹簫。諸公不說新亭事，目斷空江半日潮。
棲霞寺 谷倪子
去郭六十里，閑遊避世譁。不將仙鶴伴，還用白牛車。草木隠君宅，香燈古佛家。幾多吟景致，無限筆光華。泉想尋新眼，茶應發嫩芽。遥知碧巖上，舉手拂烟霞。
瀑布 黄居萬
龍梭織處人難見，地軸舒來尺莫量。定是水仙工性巧，逐時裁去補滄浪。
禽言二首  其一 無名氏
剛道故鄉如許好，其如遊子不歸何。自從五柳先生死，空染千山淚血多。
禽言二首  其二 無名氏
蠶繭方成四月初，鳥能早計巧相呼。誰知機杼聲纔息，已有王官來索租。
句 無名氏
贏得兒童叫夫子，可憐名位只都官。
嘲張乂 林叔弓
中分爻兩段，風使十橫斜。文上元無分，人前强出些。
記化蝶異聞 李商
碧梧翠竹名家兒，今作栩栩蝴蝶飛。山川阻深網羅密，君從何處化飛歸。
汴河 林曾
一千八百隋家路，兩岸青青入帝都。可惜翠華南渡後，舊時楊柳一株無。
溪上謠 林曾
溪翁兒女枕溪住，時把釣竿倚芳樹。沉吟獨坐忍傷心，釣得魚來放將去。
句 林曾
魚頭紅結魫，土面白生硝。
絕句 王勝之
蛙鼓鳴時月滿川，斷螢飛處草迷烟。敲門欲向田家宿，猶有青燈人未眠。
題畫扇 吳白
風枝露葉有餘清，轉盼還從玉筍生。願得此君長在眼，子猷雖老未忘情。
題震澤寺壁 無名氏
民力久已竭，天乎不見憐。三年兩遭水，十室九無烟。田沒官徵賦，家貧子賣錢。秋風江上路，忽見渡江船。
潭州四通館題梁 無名氏
蝸角名，蠅頭利。老天術何巧，以此役斯世。昨日一替死，今日一替生。暗裏換人人不悟，門前每日見人行。
題貴池驛壁 無名氏
昨日雨，今朝晴。前月小，後月大。君欲問百年，百年如此過。孰爲辱，孰爲榮。何者福，何者禍。山中多白雲，莫教脚一蹉。
過瑩公房 沈規
悟得楞伽理，塵函久不開。遊絲瑩定石，馴雀下生臺。境寂從朝暮，心空了去來。行看舊庭柏，自說少時栽。
九月一日 沈規
門外行蹊落葉遮，西風寒入野人家。重陽日近秋光足，開遍閑庭帝女花。
舟回練塘 蔣恢
柁轉秋塘逈，寒光徹萬尋。葉聲風外急，吟思雨中深。白髪存公道，青山適素心。疏鐘何處起，暝色正沈沈。
野色 蔣恢
幽事每堪娛，秋深晚霽初。帆分江影破，風勒鳥行疏。山色美無度，稻花香可書。逍遥今夕意，未厭短轅車。
三月晦日偶成 蔣恢
一年芳信雨消磨，負此吟懷奈若何。倚檻忽驚新綠暗，掃軒更惜落紅多。春歸惟有時禽覺，睡足從渠日影蹉。閑裏工夫閑受用，惜無閑客肯相過。
行山 蔣恢
六尺枯筇度遠岑，野花啼鳥助清吟。雲低似覺天根近，磵遠因知地脈深。閲世豈容無正眼，窮源須要識初心。春寒局促良堪厭，一笑陽和破積陰。
甲辰臘日遣興 蔣恢
臘裏春前日日陰，西疇彌覺水雲深。梅邊句好無人覓，竹外烟輕有鳥吟。發興合窮千里目，著書聊寄百年心。翻雲覆雨誰能問，納納乾坤古復今。
秋夜讀書 蔣恢
白紵烏紗不耐凉，晚風吹月上莓牆。舊書重讀添新味，二尺檠邊夜正長。
秋吟 蔣恢
落葉紛紛捲地來，手持六角障黄埃。何人真解知秋意，與上凌虛百尺臺。
重午 蔣恢
逝水光陰不肯停，又從菰黍重尋盟。平生不學採蓮曲，只讀離騷配酒兵。
睡起 蔣恢
幽鳥無言啄落花，風吹榆莢打窗紗。先生酒醒綠陰裏，笑聽蜂兒報晚衙。
獨客 蔣華子
獨客秋江上，蕭蕭髪欲華。終風撼紅樹，甚雨老黄花。丘壠應無恙，音書不到家。眠孤怨遥夜，歸夢遶鷗沙。
題孫得休居室 蔣華子
住世百來年，童顔只儼然。道心丹竈外，詩趣筆牀邊。甕牖清虛府，盆池小有天。雲關誰剝啄，端是問神仙。
筍 蔣華子
頭角嶄嶄露，江南四月時。定應孤竹子，未脫老萊衣。怒長搘苔石，旁行過棘籬。不來能幾日，漸學翠鸞飛。
春晚謠 蔣華子
汀洲三月楊花飛，河魨出水江鱭肥。雨聲翻作斷腸曲，薄寒戀戀輕羅衣。新愁壓眉雙碧聚，作意挽春春不住。無情恨殺蜀帝魂，不勸歸來勸歸去。
題釣臺 何宗斗
貧賦漁蓑却耐交，故人牽率政徒勞。十分拂袖歸來是，何似當時莫去高。
喜逢靈江贇禪師 江朝卿
兩世吟邊友，分携二紀餘。獨憐身老去，及見頂圓初。閒晝烹茶數，炎天入定疏。久依蓮社泊，晤語勝鄰居。括州尊宿後，學業貫儒緇。自說先師筆，曾抄謬客詩。石蒲抽水上，樹蔓與雲垂。何處風埃滾，無營不用知。
畫不如亭 朱詵
環遶皆山遠勝滁，地無炎瘴氣清虛。十亭留詠誇前輩，八景搜奇出故墟。拍岸驚濤通海道，插天峭壁壯侯居。烟雲變態無窮極，百幅生綃畫不如。
丁巳春勸農 朱詵
勸農小隊出東禪，春事平分花柳天。亂石藏雲蒼玉洞，小溪流水紫{艹縹}田。農忙處處扶犁雨，社近家家煮酒烟。野興未厭歸興促，公餘猶擬一橫鞭。
春歸二絕和高希遠韻  其一 蕭炎
晴窗如暝樹雲遮，紅紫成埃減陌車。不信春歸無綰繫，尚存一架木香花。
春歸二絕和高希遠韻  其二 蕭炎
厨供櫻笋上春盤，把酒留春少住難。祇是簷花前夜雨，明朝便作釀梅看。
春愁 張元道
烟翠飽青實，雨紅黏綠苔。楊花隨夢去，鶑語喚愁來。吟事春三月，風光酒一杯。芳心久消歇，已作蕙爐灰。
摇落 張元道
摇落梧桐恨，哀吟絡緯愁。星河橫靜夜，天地入新秋。冉冉歲云邁，滔滔江自流。驚風和雁影，吹夢過南樓。
不如歸去 張元道
岷峨路遠萬重雲，錦水繁華一聚塵。帝子但知歸去好，故家城闕已他人。
春深見雁 張元道
杜若生洲荻已芽，隨陽片影向天涯。如今不用思歸去，江北江南是一家。
秋意 張元道
古鐸摇風語夜凉，露漙莎徑咽寒螀。更長展轉難成寐，擬問希夷覓睡方。
洛陽橋觀水 朱正中
點點風帆底處還，似無似有海門山。白鷗却怕潮頭惡，閑卧汀花野草間。
題蕪湖夢日亭 無名氏
樓船犀甲下荆州，蜂目將軍駐碧油。虎帳覺來驚日墮，龍媒嘶去逐星流。姦萌問鼎終何在，計落遺鞭始可羞。幽草亂花荒故壘，無人能作晉春秋。
立春寄梅壇楊逸老 范太中
仕路蹉跎又見春，區區深厭走紅塵。未能解脫無窮事，長憶逍遥自在人。瓦缶汲泉朝灌藥，羽衣濛露夜朝真。灑然物外清虛境，呼吸淳元養氣神。
遊梅壇有感 吳季先
小立仙壇挹斗箕，著身高處覺天低。南昌吏隠清風在，喚醒時人局面迷。
賡梅山壁間韻 鄧夢杰
愧我身名墮褐冠，無因安得到仙壇。子真雖隠名難隠，萬古高風凜凜寒。
宿梅仙壇 張廣漢
夜宿梅壇境，山寒萬籟空。無才供吏隠，有夢憶仙翁。石齒含殘雪，松髯奮急風。竈煙如可舐，跨鶴問鴻濛。
題梅壇  其一 張異
上疏歸來日已西，山中旋製薜蘿衣。謀身豈爲金丹祕，去國應知火祚移。風露滿林蟬幾蛻，松杉遶屋鶴孤飛。瓣香僕僕非公願，自有忠誠天地知。
題梅壇  其二 張異
古樹枯藤知幾年，衣冠來此豈徒然。波濤平地難回首，風雨深山且熟眠。吾道有靈終用世，此心無愧可通天。功名分定從吾好，未許驅馳效執鞭。
題梅壇 鍾訧
萬松護嶺與天齊，中有真人舊隠棲。井冷尚留丹汞暖，壇高近拜斗星低。回思漢室成惆悵，浪費今人爲品題。我欲從之無路去，同昇不似許仙雞。
題梅山雲悅樓 鍾訧
我匪悅雲雲悅我，雲兮與我一無心。知君只愛雲中隠，不肯出山無處尋。
題梅仙壇 劉霆午
吏隠清風幾百年，長松脩竹滿壇前。漢皇若聽三書諫，未必先生便肯仙。
題梅壇 劉霆午
火德中微否未傾，朝陽一疏鳳先鳴。如公忠論能旋聽，彼莽姦謀未可成。萬古仙名香宇宙，幾人遺臭腐公卿。至今風吼松聲怒，似爲先生訴不平。
題梅山  其一 范仁仲
袖凜摧姦劍拂霜，奈何不報疏三章。南昌一尉孤忠日，西漢諸王百沸湯。便覓赤松爲伴去，何求青史把名揚。想疑九轉丹成後，憤吐精衷訴玉皇。
題梅山  其二 范仁仲
說到神仙事渺茫，壽春亙古此靈場。松邊白隠千年鶴，嶺外紅拖幾夕陽。霞馭月寒時弄影，斗壇風冷夜聞香。先生不必真人號，自與乾坤共久長。
乙卯禱雨梅壇 嚴椿齡
大隠清名格帝閽，真人新寵粲王言。南昌補吏官雖小，北極通班道更尊。諫疏不容强漢室，仙風聊復傲吳門。我來物色朝元處，山繞星壇水繞村。
題梅山雲悅樓 崔次周
仙人好樓居，天上多瓊樓。祥氛結紫炁，磅礴常周流。道人仙之裔，居然梅山頭。山頭聳百尺，日與雲從游。靜默觀內景，繚繞雲氣浮。軒豁挹西爽，天淨雲影收。倚欄暢吟情，筆硯雲烟稠。領客譚又玄，滿吸雲腴甌。不用分半間，盤結任相繆。怡然自可悅，澹然亦何求。悅則動靜隨，呼吸聽去留。我欲乘之叩太虛，相與上下追仙斿。鞭鸞笞鳳汗漫去，下視八表揮斥凌九州。
題梅壇 胡發
忠肝一點炳如月，世事難將道眼看。駕取雲軿昇斗府，惟遺巖壑拱仙壇。
題梅山雲悅樓 胡宏子
世人之所悅，多在紛華間。毛仙得趣處，白雲滿青山。飛樓俯空曠，登眺長怡顔。迹與雲俱高，心與雲俱閑。八極梅真人，乘雲相往還。我亦懶出岫，時歸坐雲關。清吟抱幽獨，何當共凭欄。
題梅壇 王伯範
朝喑仗馬夕箋天，漢事于今已幾年。一片孤忠應尚在，定須耿耿斗牛邊。
題梅山雲悅樓 羅永之
曾讀楊詩識懶雲，只今雲悅即雲孫。龍無怒色常歸匣，鶴有懽顔獨守門。春態樂尋吟客伴，心閑喜共野人言。要知出岫晴方好，樓外濛濛烟雨昏。
題梅山雲悅樓 李君式
無心出岫道人閑，身在虛無縹渺閒。可惜雲霓人在望，捲將雲雨入梅山。
題梅山 薛修竹
薜荔壇高秋十分，漢時笙鶴杳無聞。平明一覺西風夢，吹落人間半是雲。
題梅壇 曹仙家
漢代梅君此鍊丹，古壇翠駮蘚花斑。目窮鳥道青天遠，榻轉松陰白日閑。烟隔樓臺分象外，風吹鐘磬落人間。不知乘詔沖昇後，幾度飛鸞到舊山。
贈鄒葆光道士 曹仙家
羅浮道士真仙子，躍出樊籠求不死。冰壺皎潔水鑑清，洞然表裏無塵滓。叱咤雷霆發指端，馘邪役鬼篆飛丹。朝吞露氣松窗暖，夜禮星辰玉簡寒。琴心和雅胎仙舞，屏絕淫哇追太古。幽韻蕭深海島風，餘音繚繞江天雨。真居僻在海南邊，溪上簾櫳洞裏天。靈鳳九苞飛檻外，珍禽五色舞花前。金絲島露紫河車，青霓跨嶺鐵橋斜。羅浮自古神仙宅，萬里來尋况是家。我昔閨中方幼穉，當年曾覽羅浮記。形質雖拘一室間，精魂已出千山外。如今親見羅浮人，疑是朱明降上真。劍氣袖携三尺水，霞漿杖挂一壺春。松姿鶴步何蕭散，風調飄飄驚俗眼。吾師出處任高情，止則止兮行則行。富有溪山寧願利，貴懷道義不干名。我今寄跡都城裏，門外喧喧那入耳。上床布被日高眠，不爲公來不能起。問公去速來何遲，得接高談幾許時。白雲偶向帝鄉過，去住無蹤安可期。我亦韶華斷羈紲，何異飄蓬與翻葉。相逢邂逅即開顔，禮樂何曾爲吾設。志同笙磬合宮商，道乖肝膽成胡越。相近未必常往還，相遥未必長離別。翩然孤鶴又南征，寄語石樓好風月。
西閣 釋志文
楊柳蒹葭覆水濱，徘徊南望倚闌頻。年光似鳥翩翩過，世事如棋局局新。嵐積遠山秋氣象，月生高閣夜精神。驚飛一陣鳬鷖起，蓮葉舟中把釣人。
大滌山 白元鑒
天壇絕頂山，彷彿翠微間。跡久苔紋碎，雲根古木閒。丹成人已去，鶴駕未曾還。猶有簫吹響，時時下舊山。
大滌洞 白元鑒
靈山實秀德，仙聖杳難親。水溜空沿石，雲扃不見人。川原世上異，日月洞中春。欲出虛無境，應修有待身。
江湖偉觀 范希禹
望斷菰蒲烟水鄉，凭高不盡意蒼茫。神州北去山川遠，王氣南來天地長。晴見白雲歸竺國，夜看紅日上扶桑。游人自擁笙歌醉，誰爲梅花酹一觴。
雙溪驛 翁世修
明月不隨雙派去，白雲長爲數峰留。夜窗星火歸漁艇，曉檻晴嵐映市橋。
題寶山廣嚴院 釋善建
垂手紅塵古所難，近天尺五啟禪關。玉繩低轉簷楹外，宮漏微傳几席間。雲響度聲何處笛，翠稜當戶越州山。夢回露滴松梢冷，月在三茅萬境閒。
升香林洞 黄初庵
日射巖扉曉霧開，杖藜拄石破蒼苔。一雙蛺蝶隨人去，知是香林洞裏來。
題靈鷲寺 黄初庵
屋畔危岑聳佛青，客歸僧定掩雲扃。洞猿窣窣循牆過，几上偷翻貝葉經。
題安隠院曲竹 林次麟
直節稜稜是此君，耳孫却以曲爲名。首陽山下知難種，祇可斜封向管城。
六和塔 何宋英
吳國山迎越國山，江流吳越兩山間。兩山相對各無語，江自奔波山自閒。風帆烟棹知多少，東去西來何日了。江潮淘盡古今人，只有青山長不老。
福勝院 趙仲藏
千騎踏清霜，東游古道場。雲籠山骨秀，風引水聲長。曉日依稀暖，寒花取次香。後隨吹管急，空谷答宮商。
題碧沼 裴極
一沼光涵四座寒，夕陽回首更凭欄。憑師早把香蓮種，他日期來結社看。
題章詡靜觀堂 李達可
君不見通都蕩蕩開九逵，肩摩轂擊人爭馳。危樓百尺獨高卧，下看膠擾無休時。又不見滄江茫茫與天遠，輕舟出沒風濤險。此時著身平地人，遥憐櫂夫驚破膽。靜中有味知者希，紅塵拔脚與世違。世人顛倒墮醉夢，我獨坐照全天機。榮名弗羨計非拙，浮利勿爭癡更絕。騁巧不若拙有餘，役智何如癡且愚。高堂懸鏡收赴影，對此令人發深省。
首夏靜觀堂書懷 章詡
杖策下層嶺，來憩雲外莊。簷低繞頹垣，澹泊在一堂。山高戶牖虛，風清長夏凉。翳翳動林影，瀲瀲浮溪光。心遠與世隔，獨有文史香。汲井資嚥漱，蒔藥助體强。園中橘爲奴，沼內芰堪裳。蒼官青不老，籬下明秋芳。陶情在庶物，養性歸琴觴。矯首起遐觀，是中有濠梁。
閨怨 無名氏
有約未歸蠶結局，小軒空度牡丹春。夜來揀盡鴛鴦繭，留織春衫寄遠人。
滄浪詠 胡理
昔聞滄浪亭，未濯滄浪水。先賢渺遺跡，壯觀一何侈。飛橋跨木末，巨浸折胡壘。糟床行萬甕，繚牆周數里。廢興固在天，庶用觀物理。緬懷嘉祐世，周道平如砥。相君賢相君，子美東南美。如何一網盡，禍豈在故紙。青蠅變白黑，作俑茲焉始。所存醉翁文，垂耀信百世。無忘角弓詠，嘉樹猶仰止。同來二三子，感歎咸坐起。縹瓷酹新汲，毀譽均一洗。忽逢醒狂翁，一別垂二紀。雋哉老益壯，論事方切齒。我欲裂絳幔，推著明光裏。安得上天風，吹落君王耳。
句 釋道川
我有一條鐵楖𣗖，縱橫妙用無人識。臨行撥轉上頭關，轟起一聲春霹靂。
句 劉浩
此中不醉又如何。
丈亭館 釋義銛
青山歷歷映江流，半是明州半越州。亭下寒潮亭上客，不知來往幾時休。
句  其一 釋義銛
采石浪寒青冢暗。
句  其二 釋義銛
無熱天中第一仙。
句  其三 釋義銛
風標高古漢唐無。
句  其四 釋義銛
冰霜過了翩然去。
句  其五 釋義銛
平生一點調元意。
孟享仰瞻聖駕 釋必萬
輕塵不動馬蹄催，警蹕聲中聖輦來。漢代威儀周禮樂，太平天子拜香回。
別衆 雲峰德師
澹然無累水雲僧，去住分明葉樣輕。十字街頭休作夢，五湖依舊一枝藤。
絕句 沈清友
昨天移棹泊垂虹，閑倚篷窗問釣翁。爲底鱸魚低價賣，年來朝市怕秋風。
句  其一 沈清友
起家紅蓼岸，傳世綠簑衣。
句  其二 沈清友
自便牛背穩，却笑馬蹄忙。
歸去詞 王仲素
種松雨濯髪，折筍春墮指。長嘯歸去來，滄江一天水。
散策 何天定
孤坐忽不樂，出門聊散行。溪喧亂人語，樹偃礙農耕。雨徑莓苔積，陽陂草木明。道逢九十老，相對話承平。
西窗 王曼之
西窗枕寒池，池邊老松樹。渴猿下偷泉，見影忽驚去。
春日郊行 王曼之
出門逢柳色，忽過野橋西。坐石看潮長，隔花聞鳥啼。地隨芳草盡，樹與夕陽齊。不是桃源路，行人亦自迷。
年年 范協
年年如燕一還家，又訪幽居過水涯。風雨滿城春欲暮，山中猶有碧桃花。
訪隠者不遇 吳子文
道人入山訪道人，山深俗朴雞犬馴。道人不見道人去，𣰦毿草木無邊春。
采菊 韓竹坡
擷我百結衣，爲君采東籬。半日不盈掬，明朝還滿枝。悠然何處是，千古正如斯。
美人 沈雲卿
十三學綉傍金窗，十六梳頭壓大拜。色比昭陽人第一，才同江夏士無雙。
省試中式記夢 于觀文
東堂令史報來時，仙桂云攀第九枝。乍聽言音猶似夢，却思公道即無疑。寒門仿彿春將到，幽徑朦朧月漸移。殘漏聲中鞭馬去，紵袍重戴已相隨。
龍駒謠賀徐景醇生子 劉石庵
白虹流光橫太虛，蚌胎迸出明月珠。紫瞳照席秋掣電，渥漥突出蒼龍駒。前年得子瘦如竹，失馬未必不爲福。今年得子燕頷豐，會看萬里飛食肉。徐君髪白顔且酡，晚而得子未足多。明年爲君招取杜陵老，來作徐卿二子歌。
十月  其一 葉巽齋
維此十月，歲聿云暮。惟月之良，是謂盈數。陰極於坎，陽比於子。陰陽消長，否泰攸寓。亶生哲人，盛世基柱。文章機略，冊府武庫。承明厭居，雄藩外護。吏畏民愛，頌聲載路。
十月  其二 葉巽齋
維此十月，稼穡孔實。黍稷稻粱，糜芑秠秬。取陳食農，遺秉伊婦。室家胥慶，小大饜飫。我公之德，穡寶是似。爲國珍粱，馨香薦祀。
十月  其三 葉巽齋
維此十月，可愛其日。光華朝升，融溫晏布。熙熙小春，物態和豫。清明在中，靡翳靡霧。我公之政，莫不休燠。衣服其和，悅我黎庶。
十月  其四 葉巽齋
維此十月，新霜始降。寒不折膠，凍不凝沍。凜然嚴師，少而慈父。戒示堅冰，衣裘蚤具。我公之威，伊教匪怒。不競不絿，無怨無惡。
十月  其五 葉巽齋
維此十月，物寶全富。雪梅在嶺，霜菊盈圃。梧竹之高，椿松之固。賸馥郁芬，古根盤踞。我公之壽，此未足諭。峻峙精神，蜀江廬阜。
十月  其六 葉巽齋
廬山岩岩，江水湯湯。磨而頌之，我公之功。釀而酌之，公福無窮。再拜稽首，以壽我公。
十月  其七 葉巽齋
維此十月，其數無極。自十而百，千萬及億。四百甲子，周而復始。書考中書，汾陽之比。
壽主簿 吳申甫
武夷之山奇而青，九曲之水秀且清。山奇水秀佳氣萃，孕毓多少名公卿。世運推來五百歲，岳瀆又應一賢生。相國蕭何儲大昴，謫仙李白扶長庚。拍塞家聲今幾載，雲來見此千人英。年少萬卷付一讀，胸中霜氣秋空橫。驊騮不作伏櫪態，夢寐抵掌收功名。屬時綠林肆分擾，鄰疆鼎沸無遑寧。笑看吳鈎應嚼齒，折衝不辭鞍馬塵。發輸紅腐活饑殍，呻吟變作謳歌聲。勾稽詎足究施設，直須舟楫濟通津。幕府籌功居第一，聯翩奏剡飛天庭。日邊消息清夜至，芝泥炳煥皇恩新。銓闈行脫囊中穎，佩玉鳴珂遊帝京。書雲過後兩旬及，還是霄躔初度辰。和氣恰隨陽氣轉，台星還並壽星明。北山底處香風動，湖山裏外祥烟輕。幃羅幙繡玳筵列，歌珠舞翠金壺傾。未祝修身如成子，未祝龐眉偕錢鏗。但願登金仍步玉，鹽梅商鼎早調羹。歸來武夷溪九曲，幔亭曾孫旋尋盟。眉壽堂中恣盤礴，摩挲銅狄細推評。武夷之山比公壽，與公千歲同崢嶸。九曲之水釀公酒，與公千歲供壽觥。我亦更辦詩千首，一年一首伸賀誠。
贈盡梅竹劉信可 李軏
劉兄胸次參元化，不發爲文發爲畫。心工入妙手通神，聲名直與僧繇亞。月宮拔得玉兔毫，縛成篆筆銛如刀。紛然萬有類形役，竹梅兩品方清高。打一撇，籊爲寒筠灑爲葉。高低濃淡總相宜，不問風烟和雨雪。再一掃，清作疏花瘦作枝。向背斜陽俱造妙，任從籬落與垣池。君不見劉夢梁畫梅不畫竹，一枕清風長不足。又不見文與可畫竹不畫梅，千樹江頭空自開。爭如作者多精藝，庾嶺渭川俱著意。夢梁同姓表同文，却把信來更與字。
贈寫神者  其一 李軏
弄墨調朱妙如神，底能瞥見寫吾真。丁寧骨骼從渠灣，自有書生一樣人。
贈寫神者  其二 李軏
未信儒冠得誤儂，排雲消息夢魂中。君王若喚丹青手，畫我寒巖築晚風。
畫楊妃扇 李軏
頗憶前身是謫仙，硯煩親捧玉堂前。如今再閲嬋娟面，不覺人間五百年。
贈畫僧鑑老  其一 王大受
累年投迹未知名，勝日相逢畫更精。有思只愁人迫促，爲予拈出似平生。
贈畫僧鑑老  其二 王大受
高繫芒鞋聽學歸，一丘一壑自心知。小窗閑憶經行處，貌得疏烟晚照時。
以疾止酒 王大受
分薄如雲可奈何，入秋榮氣欠平和。已於萬事都無念，只向三杯亦有魔。頓失花前多度醉，輕辜月下幾番歌。不留一物娛吾老，贏得東窗冷淡過。
寄甘孝先二首  其一 王大受
黄金百鍊玉無瑕，水竹清風度歲華。重到西湖非昨夢，唯餘清興對梅花。
寄甘孝先二首  其二 王大受
古戍相從已許年，中間轉徙廢書傳。似聞南柵溪邊柳，準擬君來繫酒船。
客枕 王大受
山居猿狖最多情，嘯月旋風伴醉醒。昨夜數聲霜雪外，元來不比在家聽。
焦山 王大受
自讀高陽贊隠君，便知名與此山存。凭欄須及三更月，弔古空招千載魂。殿上風幡飛海燕，寺前石嶠過江豚。何人瘞鶴無蹤迹，猶有殘碑沒浪痕。
題道中觀梅 王大受
等雪不成花自開，是花飛雪不須猜。一枝冷艷衝寒出，萬里春風破凍回。最愛橫斜無別樹，莫愁零落有蒼苔。幾年許却西湖醉，猶戀千巖未肯來。
題亦足堂 王大受
舊聞有欲常難足，今日縱飽旋復饑。蟻穴夢濃方大妄，渭城歌斷正全癡。栽梅豈必萬株好，種竹何須千畝爲。想見午窗無欠剩，數杯家釀一枰棋。
曝書 王大受
歲月如流書似山，豈堪檢點鬢毛班。貧憂消耗記持少，場屋羈縻展拓難。事物無窮徒著眼，身心未了只長歎。直須種種從頭掃，掃到和書也不看。
遊洞霄山 裴相如
人間三十六洞天，各有邃道通神仙。茲山九鎖路曲折，中開五洞棲雲烟。東遊大滌望天柱，西登石室觀飛泉。窮幽討勝足未倦，明月忽墮青崖顛。山中道士借一榻，夜半猿鶴驚人眠。明朝又復出山去，白雲回首空悽然。
游洞霄 徐存
清真羽士舊仙官，日奉琳宮紫翠間。五洞煙霞龍窟宅，一壺天地道家山。滌泉盤轉冰涵沼，隠石屏開玉敞關。可笑濯纓來覽勝，輸他高卧白雲閒。
題桂殿秋辭  其一 李仁本
飛翠蓋，走籃輿，亂山千疊爲先驅。洞天迎目深且窈，滿耳天風吹步虛。
題桂殿秋辭  其二 李仁本
巑獸石，錯虬松，黛嵐終日下天風。杖藜携我恣遥望，縹緲霓裳飛碧空。
題桂殿秋辭  其三 李仁本
金带重，紫袍寬，到頭不似羽衣閒。君王若許供香火，神武門前早挂冠。
游洞霄 駱安基
捫蘿探得雲根路，直入雲山最深處。主人心似青山閒，雲亦無心自來去。
洞霄山隠齋 聞九成
餘杭之西天柱峰，下有石洞蟠蒼龍。齋居無塵山四合，仙人宴坐空翠中。夜捫北斗罡氣接，晨吸東日精光通。醉凌高風駕白鶴，笑視黄庭驅玉童。人間自有赤松子，方外或友洪崖公。丹泉吹陰曉霧碧，野果變色秋山紅。獻酬且盡琉璃鍾，談笑便是蓬萊宮。肯如金粟衰病翁，散花丈室談虛空。
初入洞霄  其一 聞九成
擬借寒泉洗此心，幽亭曾屢謁清音。會須枕石伴龍睡，不爾吹簫學鳳吟。蟄地金丹聞往昔，插天琳宇盛當今。靈芝仙草寧無分，爲我山中試訪尋。
初入洞霄  其二 聞九成
胎仙舞處疊琴心，壇月高時聞佩音。九鎖山扉元不閉，對閑詩句爲誰吟。長生可學凡成聖，陳跡休令後視今。欲餌流膏種松子，參天會見一千尋。
楊先高題漱玉軒 聞九成
二龍觸鬬一不支，化爲怪石簷之垂。神泉內溢石齒迸，漱激猶作瓊瑶飛。琴高赤鱓或在邇，借我一跨邀安期。遠來相就盥靈液，六腑共浥清凉滋。玉泉細度玉樓去，不礙丹元中守威。黄金隄邊審依護，視之則微聽則希。俯窺溟渤正澄澹，海若仰望朱靈旗。彼妄人子誇飲玉，死誑愚婦何所稽。何如隨我飲此水，辨玉別石俱忘機。真忘乃是大奇事，身可如木心可灰。
遊大滌 俞茂實
未了煙霞痼，來從大滌游。一區藏世界，九鎖閟林丘。寒翠霏霏起，春波慢慢流。人間空岱嶽，海上謾瀛洲。隠迹悲猿鶴，祥光射斗牛。有人相領略，何地不夷猶。好景行行得，遺蹤細細搜。山根雲欲滃，石罅鳳仍留。琴瑟聽泉奏，珠璣看瀑流。山靈應有識，鄙句含包羞。逸興那能已，奇觀謾此酬。會須尋石室，相繼築菟裘。
游大滌洞 程鏜
松風吹客衣，縹緲凌絕境。古洞不見日，篝燈入幽暝。蒼苔暈石花，奔泉弄雲影。仙游願初遂，秋山魂未省。我生有宿約，結屋天柱頂。
游大滌山 上官辰
山蟠鼇足雲千丈，溪折羊腸路九迴。神石肯穿秦斧鑿，古壇曾見漢樓臺。秋山風雨銀河下，月夜笙簫玉佩來。山自青青泉自潔，百年蹤跡幾蒼苔。
遊九鎖山 姚顯
九鎖碧陰凉，行人古道長。四山松雨過，一路稻雲香。怪瀑驚危磴，殘蟬亂夕陽。長安金屋好，夢不到山房。
游九鎖 沈中行
青山倚天分九峰，或踞虎豹蟠蛟龍。奔霆白晝鞭玉虹，鐵花冰激青濛濛。中有浩劫元皇宮，彷彿崑閬雙衡嵩。洞門誰掣烟霞封，玉鼠石燕巢嵌空。列炬仰見仙人蹤，枰棋布子局未終。冥懷欲喚洪崖翁，共翳紫鳳驂飛鴻。一笑弱水三萬里，他年相見方壺中。
游大滌 曹誠明
天風吹我來洞天，青山九折溪迴環。金堂玉室在何處，天壇石洞餘千年。鳳鳴朝陽凡鳥息，猿啼夜月空林寒。萬仞雲開湧翠壁，六月秋生飛玉泉。振衣長歌登絕頂，俯視浮世纖塵閒。吟成一笑欲飛去，千巖萬壑生雲烟。
大滌洞天留題 曹誠明
好風吹我來洞天，雲山九折相回旋。蒼虬綰結鎖清潤，翠蛟飛舞鳴潺湲。一從大滌豁心目，披蒙躡徑登來賢。棲真亭結翠微頂，臨風一嘯卑塵寰。鳳鳴曉靄群籟息，龍眠夜月山雲連。雙臺疊翠鎖空洞，危峰屹柱嶄蒼煙。金堂玉室亙萬古，蘭林蕙帳餘千年。三更雨滴傍簷石，六月秋生飛玉泉。瀹泉烹玉雋餘味，但覺兩腋如飛仙。
呈貝懶雲先生 程浚
一片閒心祇在山，故將疏懶傲塵寰。白雲猶有往來意，師獨蕭然天壤間。
龔菊巖房清境堂即事 俞昕
物外神仙窟，巾車爲小停。一泓寒玉境，四面翠微屏。清境詩無盡，紅塵眼頓醒。我來謀此住，把酒問山靈。
洞霄宮 皇甫介
大滌雲深日月遲，羽人曾作帝王師。鼎中絳雪成千日，巖下幽花占四時。玉仗已乘鸞鶴去，青山難使鬼神移。人間萬事惟閒好，山頂誅茅待幾時。
遊洞霄 皇甫介
九曲煙霞染畫圖，羽人曾作帝王師。鼎中絳雪成千日，巖下幽花占四時。仙客已驂鸞鶴去，青山難使鬼神移。何當繼踵長生地，疏瀹靈根出有爲。
自紫極觀過天柱 陳良孫
道在吾身宇宙寬，朝踰雲岫暮雲關。丹靈不服春風轉，欲度世人那得閒。
雪中浴冷泉示諸友 陳良孫
風鼓空林雪蔽山，身如鐵石不知寒。塵埃豈是相隨物，付與溪流出世間。
洞霄宮 王介
飄飄遼鶴去難尋，野客重來嘆復吟。許邁林中丹竈冷，郭文山上白雲深。南陵事蹟都非昔，北嶺歸期直到今。珍重玉京無限意，待將功節養高岑。
九日和杜子美韻 章至謙
九日登高眼界寬，羽衣雲集盡清歡。黄花滿泛淵明酒，白髪仍簪子夏冠。庭下流泉趨澗急，座間清氣逼人寒。不須更問明年健，但向眉頭鬢角看。
山中紀詠  其一 龔文煥
勝地棲遲慣，青山耐久看。雲煙五洞古，泉石九峰寒。已化巖前虎，猶藏箬下丹。黄花生意別，秋老不凋殘。
山中紀詠  其二 龔文煥
白日幽情愜，閒門到者稀。嗜茶和月煮，採藥带雲歸。春樹餘花落，天壇獨鶴飛。年華自來往，慵換薜蘿衣。
仙人隠跡  其一 吳洞明
上古有神仙，一去無消息。峨峨碧巖前，獨遺隠仙跡。
仙人隠跡  其二 吳洞明
長生玄牝門，目擊而道存。班班實可考，老澗生雲根。
仙人隠跡  其三 吳洞明
游人摩蒼崖，滿手聞異馨。不垂身後芳，何以知仙靈。
和章清隠山居 吳洞明
物外無寒暑，從教歲月深。虛閒渾屬我，寵辱不驚心。貧樂知書味，詩豪借酒吟。山居何所有，萬籟奏清音。
留春 吳洞明
柴門深閉莫嫌猜，爲怕春歸不敢開。幾樹好花風𢬵去，一池新水雨添來。冥搜秀色增詩料，款挹晴光入酒杯。試問東君來復去，何如休去且徘徊。
晚春 吳洞明
瘦盡紅英綠已肥，杜鵑何事苦催歸。未甘淑景堂堂去，更挈壺觴上翠微。
遊洞霄得鄉友道士鄧君德清話因成古語 釋自彰
亂山倚伏龍蛇蟠，蒼藤古木門徑寒。蘂宮潭潭列萬礎，碧樓朱戶參雲端。吾聞上界足官府，謫下名山作仙侶。我來尋仙訪泉石，落日浮雲隨杖屨。道士鄧君吾故人，汲泉煮茗慰酸辛。笑談未厭樵柯爛，回首人間五百春。
寓宿洞霄 釋淨珪
當年許郭棲真地，暇日尋幽獨往來。九轉還丹藏箬底，千年遺迹寄巖隈。巍巍玉殿圍青嶂，寂寂瑶壇鎖綠苔。假榻壺天追勝集，尚憐歸興更徘徊。
偈 上官道人
處世紅塵五十八，混世獨存今始沒。時人若問吾歸處，掃盡雲霞一輪月。
絕句 洞庭老人
八十滄浪一老翁，蘆花江上水連空。世間多少乘除事，良夜月明收釣筒。
壽母 怡軒
又見梅妝碧玉枝，弟兄相聚著萊衣。西方佛慶明朝誕，南極星勝壽日暉。百歲阿㜷開九秩，兩房孫子戲重闈。年年得侍高堂醉，對坐天花散漫飛。
北行作 杜氏
江淮幼女別鄉閭，好似明妃遠嫁無。默默一心歸故國，區區千里逐狂夫。慵拈簫管吹羌曲，懶繫羅裙舞鷓鴣。多少眼前悲泣事，不如花柳舊江都。
琴 周芝田
膝上橫陳玉一枝，此音唯獨此心知。夜深斷送鶴先睡，彈到空山月落時。
句  其一 周芝田
淋漓滿腹藏春雨，突兀半拳生曉雲。
句  其二 周芝田
草香花落後，雲黑雨來時。
重陽 釋德豐
戰盡今秋見太平，西風多作北風聲。不吹烏帽吹氈帽，籬下黄花笑不成。
爲被虜婦作  其一 潘文虎
交交桑扈，交交桑扈，桑滿牆陰三月暮。去年蠶時處深閨，今年蠶時涉遠路。路傍忽聞人采桑，恨不相與携傾筐。一身不蠶甘凍死，祇憶兒女無衣裳。
爲被虜婦作  其二 潘文虎
不如歸去，不如歸去，家在浙江東畔住。離家一程遠一程，飲食不同言語異。今之眷聚昔寇仇，開口强笑心懷憂。家鄉欲歸歸未得，不如狐死猶首丘。
爲被虜婦作  其三 潘文虎
泥滑滑，泥滑滑，脫了繡鞋脫羅襪。前營上馬忙起行，後隊搭駝疾催發。行來數里日已低，北望燕京在天末。朝來傳令更可怪，落後行遲都砍殺。
爲被虜婦作  其四 潘文虎
鵓鴣鴣，鵓鴣鴣，帳房徧野相喧呼。阿姊含羞對阿妹，大嫂揮淚看小姑。一家不幸俱被虜，猶幸同處爲妻孥。願言相憐莫相妬，這箇不是親丈夫。
聯句 楊氏
珠簾半窗月，修竹一簾風。何事今宵景，無人解與同。
寒 藍元威
朔風陣陣送將來，日午柴門寂不開。靈照只教添短褐，孟光重喚暖深杯。苦吟簷角玲瓏玉，閑撥爐頭榾柮灰。移步東籬紅日晚，細看凍蝶尚依梅。
句 藍元威
潤松盡作龍鍾結，匝地渾銷雁齒高。
贈令狐使 趙郡守
□城昔有山，登臨倚空闊。震淩誰負舟，荆榛披雉堞。朅來亦期年，每每念陳迹。雖當補苴時，忍使勝覽絕。度材倣飛翬，開逕通遊轍。盍簪領嘉賓，舉酬及良夕。風清無規塵，夜寒聽伊笛。茫渺挹天根，淡蕩浮月魄。景色逐時新，詩聯懷古刻。樓成且志喜，平疇賸秋穡。
題資福院平綠軒 曾揆
終日勞勞雁鶩行，偶然來訪贊公房。扶疏草木四圍合，縈繞溪流一带長。倚檻豈能成傑句，把杯多是說名方。問師乞取安心法，宴坐蒲團對佛香。
題資福院平綠軒 張掞
禪窗虛敞瞰西南，野色溪光接畫簷。雲去碧天無間斷，一看依約見山尖。
寄題壽師塔南軒 何昌弼
焚修七十載，內外已圓成。教相論因果，冥心契死生。紙窗應自白，花砌本無情。燕坐觀浮世，誰非走利名。
壽公禪老遊宴 何昌弼
不學參禪不學文，百年知樂任天真。曾聞神定踰三日，疑是今生再世人。
橫塘道中 何昌弼
一舸凌風去，縈紆幾度村。水清魚引子，田美稻生孫。山近塵埃遠，秋晴枕席溫。悠悠迷處所，疑是武陵源。
詩一首 本之
一篙春水滑無聲，一葉輕舟過短亭。飛藹晚樓迷紫翠，夕陽孤塔認丹青。懷人遠折三花樹，何日相携雙玉瓶。欲喚漁郎問風色，鳬鷖飛處酒初醒。
項羽廟災 無名氏
嬴秦久矣酷斯民，羽入關中又火秦。父老莫嗟遺廟毀，咸陽三月是何人。
題壁 無名氏
白塔橋邊賣地經，長亭短驛甚分明。如何祇說臨安路，不較中原有幾程。
題廣信道中 金麗卿
家住錢塘山水圖，梅邊柳外識林蘇。平生慣占清凉國，豈料人間有暑途。
楊白花 魚潜
楊白花，誰教度簾幕。摇蕩春風能幾何，不比無情自漂泊。人生祇合作支離，長秋鴉啼江水落。
古意  其一 魚潜
青青陵上柏，落落勁不摧。人生百年內，朝夕變所懷。斗酒命同好，萬里不顧回。聞有昌國君，談笑黄金臺。柔言更長跪，信是富貴媒。但恐氣習移，古今不同才。寄言去國者，歲晚有餘哀。
古意  其二 魚潜
權衡豈公平，天駟但伏櫪。東井不救渴，倉庫何時實。元工肯假借，名器甚可惜。如何萬萬古，不行督責術。
送鄭秘書南歸 魚潜
垂老乃如此，憑高俱惘然。空能正幾字，好去作千年。童子歌鴝鵒，幽人拜杜鵑。江花獨爛熳，春去得誰憐。
聞歌 魚潜
流雲行水出名姝，酒盡花前雙玉壺。此曲江南都忘却，春風轉調小單于。
絕句 閩清野人
偶與雲水會，不與雲水同。雲散水流去，杳然天地空。
書中山驛壁 番陽布衣
回頭四十五年非，無頼秋光滿客衣。可惜吳中蓴菜好，陸機張翰不同歸。
遊山 朱景獻
凌雲峻嶺隔凡塵，嶺外湖天別是春。一千丈巖人已往，五百年事跡徒陳。自傳道貌今無垢，不脫禪衣句尚新。信是飛仙游戲處，何須雲外望三神。
鴻門行 袁瓘
少年買意氣，百金不辭費。學劍西入秦，結交北遊魏。秦魏多畸人，結交亦殊倫。由來不相識，皆是暗相親。寶馬金絲轡，狐裘貂鼠服。晨過劇孟遊，暮投咸陽宿。然諾本云云，諸侯莫不聞。猶思百戰術，更逐李將軍。始從灞陵下，遥遥度朔野。北風聞楚歌，南庭見胡馬。胡馬秋正肥，相邀夜合圍。戰酣烽火滅，路斷救兵稀。白刃縱橫逼，黄昏戰不息。虜騎血灑衣，單于淚沾臆。獻凱雲臺中，自言塞上雄。將軍行失職，部曲遂無功。新人不如舊，舊人不相救。萬里長飄飄，十年計不就。棄置難重論，驅馬度鴻門。行看楚漢事，不覺風塵昏。寶劍中夜撫，悲歌聊自舞。此曲不可終，曲終淚如雨。
句  其一 袁瓘
芳草不復綠，王孫今又歸。
句  其二 袁瓘
青州熟鐵不足數，衛公結鄰差可方。
仙都山 劉參
古帝此登仙，霓旌不復還。孤標蒼嶺外，屹立紫煙間。上下形端柱，周迴影轉環。根疑連海嶠，頂欲突天關。蓮出湖心逈，苔漫轍迹斑。傍存鍊丹釜，低瞰步虛山。猿狖何能到，鸞凰自可攀。畫矜名手眇，吟怯鉅題艱。雁蕩非靈異，蘭巖鄙宴閑。縉雲遊覽處，勝概甲人寰。
王徵君松陰獨坐圖 郭禮
盤石走新蘿，飛流下層巘。抱琴如有期，心與孤雲遠。鳥來天際微，林光澹將晚。受此松氣清，坐嘯不知返。
訪徐道人 郭禮
爲覓扁舟問隠淪，白雲何處是通津。瑶華滿地君堪拾，始信青山不負人。
揚州送別 薛廷玉
匹馬揚州路，香開幾樹花。春光無揀擇，淮地亦繁華。日沸長江水，風昏古戰沙。爭雄舊時事，君去莫思家。
春夜宿山家 郭遠
嶂插清溪靜蓽門，數椽茅屋正黄昏。主人醉卧松間石，自繞梨花認月痕。
馬家山 車瑾
山頭紅日生，山下螘蛙爭。朝市誰能問，烟雲我自耕。胡麻調紫蕨，黄獨煮香秔。無意隨園綺，逃名更得名。
豫章臺 況志寧
城陰零落豫章臺，平地晴沙捲雪來。欲訪鄰翁問塵跡，小園荒徑長莓苔。
天寶洞 況志寧
風雨池邊古木寒，千年枸芑當晨餐。巖前石壁誰扃鎖，歲歲秋風長蕙蘭。
梅仙壇 況志寧
上疏歸來事可歎，嶺頭誰爲築星壇。先生不食炎劉祿，自拾松花當晚餐。
百花橋 況志寧
波光清淺玉虹橫，過客誰題柱上名。錦鏽鋪張春色滿，小車花下麗人行。
春風樓 況志寧
晴日遊絲拂畫欄，酒帘輕颺碧雲端。春風蝴蝶知何處，愁切江南曲已殘。
杜貴墓 曹安
東出共城門，古墓何纍纍。就中如夏屋，下馬讀銘碑。始知太尉名，富擅政和時。詎知邑境中，倉皇來赤眉。敢勇率子弟，肆殺力弗支。編氓頼保全，迄今令名垂。潺潺百泉流，日夕聲猶悲。
玉柱峰 曹安
青山有石柱，直插浮雲杪。月明鶴飛來，渾疑舊華表。
七夕 薛秉
紅蕖爛熳碧池香，羅綺三千侍漢皇。阿母暫來成底事，茂陵宮樹已蒼蒼。
趙宰別業 吳澗所
幾樹柳陰合，空階一半遮。破琴長在壁，老鶴不離家。客至時供茗，官閒吏管花。有時成獨步，門外看蜂衙。
過盤山 吳澗所
盤迴六七里，天色冷颼颼。石壁無平地，山雲隔遠洲。清笳悲送日，老卒病眠秋。行望酒家出，青山映碧流。
躍馬泉 李景遹
南山突兀橫青空，鹿豕禽魚得所宮。修鱗于此亦養德，光怪夜發山川紅。風雲變化事已矣，獨有崖嶠留餘雄。至今山泉脈四溢，噴薄聲撼枯枬楓。填然下與石壁會，萬斛一竅投雲中。跳珠散玉虎鬚怒，烈日不照霜雪融。前賢作亭久已廢，後俗爲弊詞相蒙。匡廬老禪來立錫，攝衣思見前賢風。乃將爐峰三峽眼，坎井聊視海若同。搜奇剔怪勇興創，我爲一洗學古胸。叱開萬狀伏草獸，飛出百尺經天虹。桃花亂流春態度，明月淨寫秋形容。豈無白蛟尚蟠蟄，靈犀不燬無由通。平生赤手攬鯨鱷，長鋏自笑遺崆峒。邇來但餘觀水志，每到勝處難藏鋒。欲借天瓢添半水，醉騎赤鯶訪龍公。
妙庭觀  其一 祝鑄
石磴飛橋轉古壇，鐘聲敲斷水雲寒。道人不復誇盤鼎，自得心傳養內丹。
妙庭觀  其二 祝鑄
風雨連山松竹鳴，宦途牢落若爲情。中宵嘹喨驚殘夢，疑是雲和重度聲。
天台石梁 趙清源
何處覓靈蹤，天台第一峰。雲深唯見寺，夜靜忽聞鐘。卓錫隨飛鶴，談玄起蟄龍。石橋如有約，跨月坐從容。
潯州行部 曹亨伯
冬來行部駕軺車，一日之間氣候殊。朝服駝裘暮揮扇，未應嵐瘴得全無。
白石山 葉原賀
雲梯連石磴，香樹鎖松關。林壑疑無路，神仙別有山。
野色 林東嶼
蒼茫一片誰能畫，不着雲烟態自殊。漠漠平田新雨後，悠悠芳草夕陽餘。水光低映濃如染，天影遥連淡欲無。可恨風塵棲易混，石橋人斷竹蕭疏。
讀書 薛仲庚
憂來驅我行，困來驅我睡。文章堆案頭，時復一開視。豈能皆通說，偶然聊適意。駿馬驟平途，里程何足計。萬象羅目前，忽爲塵所昧。虎豹貴搜獵，狐兔從委棄。五鼎雖共珍，聞名豈知味。均此一卷書，今日與昨異。求名無欲速，要當畢斯世。古人不爲經，言動人偶記。悲哉漢諸儒，白首闇文義。
春日 薛仲庚
晨遊每及晡，夜遊不知旦。春風似醇醪，盎盎消我悶。春月似新茗，泠泠清我困。人生能幾逢，月圓花爛漫。何爲守幽獨，忽忽音容換。沂水舞雩人，天機自遊玩。叔子登峴山，浮名何足嘆。
搗衣曲 翟澥
寒蛩何處棲，棲傍砧石月。停砧問蛩鳴，砧動蛩復歇。似鳴辛苦心，欲替征人說。去年舊衣寄誰去，今年新衣織到曙。却移砧石來支機，蛩鳴復在支機處。
秋日雜興  其一 謝雋伯
西風運金氣，萬籟含商聲。寒蛩亦何爲，微音最凄清。幽人倦長夜，拊枕難爲情。朱門沸歌鐘，醉卧鴛鴦屏。晨鷄喚不醒，况乃聞蛩鳴。蛩聲自酸悽，頼有幽人聽。
秋日雜興  其二 謝雋伯
高槐墮疏花，梁燕感時節。神飈駕輕翮，行計夙已决。飛鳴繞前簷，似與主人別。烏衣隔海雲，去去避霜雪。故壘尚未歸，相期杏花月。
西湖偶成 謝雋伯
思遠樓西平嶼東，會昌湖上藕花風。水亭隔岸湘簾捲，人倚闌干憶謝公。
中宮院 熊道裕
我昨投文清泠淵，稍責老龍多睡眠。鐵笛穿雲久寂寞，作詩喚起劉高禪。劉高豢龍與龍語，一夜風雷共謀雨。雨師荷鍤破天河，阿香應門覓桴鼓。不用欒巴西噀酒，那用出龍煩魯叟。殷勤寄語望雲人，高僧自是調元手。今朝夏抵明日秋，一夕不雨還自休。南陌沾濡北阡渴，東鄰感激西家愁。安得黑雲如漏巵，處處家家田作池。予有鉢飯便可飽，雨我公田遂及私。
偕康子雍州季子東所遊虔州通天巖 伍餘幹
山靈不爲紅塵掃，仙竇玲瓏自天巧。或開或合誰主張，元氣淋漓出蓬島。壓服坡陀萬象高，平鋪練带三江繞。水西接軫到斜陽，勒馬回□問遲早。不見真仙只爲仙，猶嫌禿髪頭顱老。三生豈必石點頭，三晉何□石言好。行先之後更幾人，龍奔虎噬爭雲擾。吳山但見楚山高，豈知砥柱千金寶。山崩雨蝕不知年，各得帡幪各相□。出門小吏驚且呼，虔州刺史心生惱。急著歸鞭信馬蹄，春風猶带蘭香草。燒燈更上鬰孤臺，吳楚東西春未了。
疎山 俞鼐
路入千巖紫翠深，溪山好向夢中尋。松風洗淨笙歌耳，泉石挽回花柳心。曲水流觴追禊事，茂林修竹是山陰。蘭亭舊墨空磨滅，俛仰人間成古今。
白水寺 李彌素
白水水逾白，疎山山不疎。林迷鐘遞響，路久衲分裾。寤寐念丘壑，征行懷簡書。西來有意否，試與問何如。
和別駕蕭世範贈玉巖詩四首  其一 無名氏
莫守陳編學蠹魚，筌蹄真似古人書。利名滄海浮漚聚，身世乾坤逆旅居。懶向明庭陳一得，還留故館積三餘。塵埃滿足崎嶇地，羨子摶風上日車。
和別駕蕭世範贈玉巖詩四首  其二 無名氏
折腰五斗信非天，薦禰徒勞一鶚書。淵底縱鱗誇水泳，林間宿鳥樂巢居。心隨俯仰緣無慊，身任行藏自有餘。試問通衢何處是，聖門無限指南車。
和別駕蕭世範贈玉巖詩四首  其三 無名氏
堪笑先生四壁無，寒窗剩有五車書。一童只許長鬚伴，半世長同隻影居。白屋不嫌藜藿少，朱門却厭稻粱餘。枕流漱石多佳趣，不羨人閒駟馬車。
和別駕蕭世範贈玉巖詩四首  其四 無名氏
富貴須論命有無，謀身只是半行書。饑腸不羨千鍾粟，廣厦何如一畝居。世路茫茫終偃蹇，生涯處處是贏餘。蕭條此道誰爲助，掩卷時過長者居。
疎山 艾申
夾道蒼松六月寒，塵埃只隔白雲閒。重遊恰是十年後，往事空驚一夢間。傑閣漫誇新卜築，危亭不似舊躋攀。憑誰說與矮師叔，投老求分一半山。
石茝 艾申
突兀倚蒼穹，誰云巧妙工。滴□巖已竭，神運□常空。人入嵌□裏，春歸秋□中。□翁何處在，孤塔凜高風。
白土寺 艾申
正爾炎官火傘張，幅巾來此坐僧房。箇中豈是全無暑，畢竟心清身自凉。
曉睡 郭儼
村巷閴無事，天明憩黑鄉。草生詩意足，花落夢魂香。地迥秋供爽，雨餘風薦凉。休令山鳥閙，吾欲傲羲皇。
蘭溪 郭儼
蘭陵山下翠烟浮，溪水潺湲九曲流。落盡江梅聞鐵笛，烟波何處問垂鈎。
長沙 周光嶽
江上南風起白蘋，長沙城郭異咸秦。故鄉猶自嫌卑濕，何況當時賦鵩人。
與周思伯明上人集慶善禪房 郭仲敬
可怪蓮花宇，相將倒玉瓶。談來雲吐偈，煮罷石爲心。鳥過花陰亂，龍歸海氣腥。長齋呼米汁，應見佛眉青。
壽淩元春宗伯六十 郭仲敬
舊是瑶階玉筍班，早乘白鹿出人間。朝依漢殿參玄典，夕護仙爐煉大還。三月崆峒傳帝籙，千年姑射駐童顔。馬家仙井家園在，何事青牛遠渡關。
遊龍隠巖  其一 陳叔信
幾年鱗甲蟄清淵，一旦飛騰石自穿。遺跡漫存離舊隠，定應銜雨去朝天。
遊龍隠巖  其二 陳叔信
洞口岩高著數椽，秋鈴聽法護金仙。騰身一躍天池後，雲霧於今尚滃然。
石橋 魏宗
聞說招提景，曇花結翠雲。晴光朝更合，嵐氣晚來分。梵語微茫韻，鐘聲杳靄聞。無由問禪法，坐對柏爐薰。
陳山龍湫 卜祖仁
陳山蒼蒼東海頭，石壁裂缺藏靈湫。老髯出水欻萬丈，青山倒挂黄金虬。神光上騰接烟靄，挾子攖珠浴滄海。雨公載雨推雷車，閶闔門開叩真宰。今年亢旱民罹殃，我侯憫憫心若傷。精誠披露動寥廓，沛然甘澤來滂滂。侯今官轉吳興去，回首神峰隔天宇。願言變化從雲龍，大爲蒼生作霖雨。
白雲寺 王商翁
幽人何處住，古寺白雲高。問路不知遠，到山方覺勞。半窗看竹石，一枕聽松濤。我亦清幽者，煮茶讀楚騷。
過梧州 易謙
城空花熳爛，樓向雨蕭條。毒草春生瘴，蠻江晚上潮。魚肥堪把釣，鳳去不聞韶。萬里雙持節，恩波頼聖朝。
遊玉巖  其一 陳謹
預作重陽半日遊，行厨望客屬鰲頭。樽前綠橘當時果，嶺下清泉徹夜流。新竹未斑秋正好，晚禾纔熟歲仍收。使君須盡登臨興，行捧天書未許留。
遊玉巖  其二 陳謹
同向天巖最上游，詩翁來見九螭頭。僧房爲映川原好，野水空隨歲月流。玉節朝天行日促，金風驅雨暮雲收。已摹大字鎸山骨，要與匡廬萬古留。
相湖 朱升之
世路羊腸淹客遊，塵纓來此濯清流。半窗修竹翠含雨，一片澄湖冷清秋。地僻莓苔侵石几，機忘鷗鷺近漁舟。夜凉酒醒未能睡，詩句欲成搔白頭。
龍隠岩  其一 張金
何年此地蟄飛龍，石壁蜿蜒尚有蹤。爲報龍公莫貪睡，郡人於爾卜凶豐。
龍隠岩  其二 張金
欲訪真仙小有天，路窮崖絕俯靈泉。相君聊試濟川手，翳鳳驂鸞盡有緣。
題玉岩次韻  其一 鄭藴
亂山環繞疑無路，却望人家嶺上村。古寺性躭泉石趣，孤城不見水烟昏。早行携杖雪初起，夜誦挑燈景尚暄。遥問隠居何處是，滿巖松竹至今存。
題玉岩次韻  其二 鄭藴
世路從來疏散甚，江山好處且歸休。飯餘正好遠尋景，棋罷何妨閒倚樓。嶺外梅疏初破臘，岩前松老不知秋。晚風落日催歸興，更約閑時取次遊。
遊金精次謝東野韻 廖斯任
跨鶴仙妹已九霄，尚餘勝地景偏饒。石盤洞口疑無路，水繞山根忽有橋。樓殿雲栖迷曉日，筠松風度響寒潮。番君可笑成癡絕，妄擬陽臺佩輦邀。
全州尹氏觀 鄒野夫
不嫁當年自薄情，一朝跨鶴上青冥。人間有女能如此，羞殺天邊織女星。
夜寓舟中 徐德輝
秋氣清如水，推篷夜不眠。蘆花新有雁，莎葉尚鳴蟬。斷夢疑堪續，哀吟最可憐。漁童看月上，吹笛舵樓前。
夏日和韻 徐德輝
方沼晴波動，虛堂午蔭新。夏衣誰賜葛，午食自烹鱗。山近書多潤，窗開硯易塵。試茶燃石鼎，汲井就西鄰。
初夏遊謝公巖 徐德輝
又取紗衣換，天時起細風。清陰花落後，長日鳥啼中。水國乘舟樂，巖扉有路通。州民多到此，猶自憶髯公。
寄隠士 徐德輝
亭深自無暑，苔徑復縈紆。賓客不長到，兒童足可娛。荷花晴带粉，蒲葉晚凝珠。與爾城闉隔，茲歡想不殊。
釣臺 徐德輝
歸把灘頭舊釣竿，帝王只作故人看。此身合向丘林著，漢祚已如磐石安。流水無情千古在，客星有影九天寒。到頭笑殺鴟夷子，便下扁舟去也難。
全州南城 馮岵
全州城南何壯觀，石崖爲趾江爲濠。凌落渡江騎馬去，空濛瘴霧漫綈袍。邐迤過灘水，小艇浮桐槽。半渡急雨雪，舟師失飛篙。雨飛山路水如注，石齒犖确森戈刀。馬蹄轉側不得過，有力如虎空皮毛。地窮路盡處，橫絕青山高。褰衣扶杖躡天險，十步九顧愁猿猱。長沙頓伏幾百折，背膂菌蠢盤鯨鰲。馬瘦人力倦，野闊風怒號。薄暮投宿驅濕厲，析薪爨鼎燒村醪。一杯酸澀不可嚥，平原督郵羞兒曹。我行湖湘歷八郡，政欲閲實寧辭勞。才疏病懶事多廢，南山何日接蓬蒿。清風明月共三友，山猿野鶴來二豪。一江春水澄葡萄，蘆花萬頃眠漁舠。
過全州 陶金
南北東西幾萬峰，郡城如在畫圖中。何人裁斷湘妃竹，半蘸秋江作釣筒。
雲安玉虛觀南軒感事二首  其一 杜柬之
樨梧殖歲首，擢起青琅玕。其葉大如掌，其陰勻若攤。弱幹尋丈展，氣已風雲干。期之四五載，定足容棲鸞。我老無定居，僦屋蝸螺跧。平生輞川宅，面勢胸中盤。何當遂誅茆，規庭十步寬。非無松柏堅，未易蒼龍摶。種此南窗下，醉眠風雨寒。
雲安玉虛觀南軒感事二首  其二 杜柬之
念我蓄一櫛，間關走西東。携持三十年，出處靡不同。朝梳带殘月，暮理含清風。戶樞既日運，何由生蠹蟲。今晨無故折，脆響猶春葱。物理有定數，吾生得無窮。即事感百慮，撫躬悲一翁。空囊乏贐鐵，閙市多良工。鸞膠墮渺茫，秋扇慚初終。從渠老齒豁，稱我醉顱童。
雲安下巖 杜柬之
濤江翻雪卷湖灘，晚泊巖扉暫解顔。夙有淨緣逢寺喜，老無生理伴僧閑。殘雲已斷獨飛雨，落日將沈却照山。半夜秋聲驚客夢，一簾珠貝冷珊珊。
雲安玉虛觀南軒感事偶書五首  其一 杜柬之
二儀鼓爐鞴，四山塞氣煙。豈惟草木焦，坐恐土石然。巴峽再不登，逡巡又無年。流殍竟何歸，卒死填溝淵。哆吻魏佛貍，積粟窺淮堧。僥倖一水旱，乘饑擾吾邊。小人不及夕，妄憂杞國天。敢謂赫赫楚，而無蔿賈賢。
雲安玉虛觀南軒感事偶書五首  其二 杜柬之
古觀久荒凉，寂然外人境。草木既蓁蕪，風雨亦頹隕。我來一糞除，地凈窗爲冋。晨光散桐陰，夕照落柏影。置以六尺床，度此三伏永。終朝饜清凉，半夜或淒冷。客至共浮瓜，睡餘獨煮茗。遥聞斗筲兒，爭奪沸蛙黽。街頭米十千，旱井費縻綆。對我脫粟盤，徐餐休祝鯁。
雲安玉虛觀南軒感事偶書五首  其三 杜柬之
嗟余何不辰，備極生人凶。偶全摺脅范，屢脫南冠鍾。再醮亦何爲，孫枝發枯桐。鬼猶果求食，寧吐殺與豐。兩兒如我長，無田學圃農。鄭忽敢辭昏，冗食哀我翁。茲外尚難言，二女累橋公。荆笄嫁不售，誰論德與容。幼也抱奇疾，此歲日尪癃。亦既就膏肓，二豎不可攻。而我事奔走，過家如狂風。豈無旬浹留，奈此旦夕暮。吞酸一執手，掣去如飛蓬。心知不再見，衰淚紛無從。書來報哀訃，齎恨歸亡窮。莫聞忍死言，藁葬青蓮宮。爲父我安忍，爲兒汝何逢。興言一及此，鏃刃戕心胸。
至自雲安題凈戒院二首  其一 杜柬之
山口出雲鳩喚雨，三月巴山蒸溽暑。濁流來作虎眼文，一葉孤舟命如縷。道傍綠樹清陰凉，中有金仙古道場。去家纔餘二百里，且復看此青篔簹。出門滿目傷覊旅，歸舍還煎碎兒女。欲問闍黎借榻眠，卧對龕燈淡無語。
至自雲安題凈戒院二首  其二 杜柬之
麥芒焦，桑椹紫，田家夫婦忙欲死。蠶入簇，麥登場，夫婦飽煖孰可當。道旁書生空有婦，不蠶而衣真汝負。功名富貴老不來，書劍風塵一生誤。何時郎買百株桑，身耕婦織策最良。董生莫厭徵租吏，蘇子無由黑貂弊。
入山 胡圭
擺落世塵縛，願結巖栖緣。一層復一層，古道多迴旋。白雲隨我後，幽鳥鳴我前。雲禽亦佳侶，一見即忻然。
春行南村 胡圭
鳥語知春晨，晨起行阡陌。雨晴氣已變，崖澗嵐猶積。雜花林際明，新水田中白。時逢耦耕人，問我將何適。
山池 胡圭
鑿山成小池，貯茲一泓綠。參差散石髪，清淺浮碧玉。光風時動摇，漣漪細相續。我常遶池行，衣無塵可濯。
宿蔣庵 胡圭
松色聳寒青，雲庵夜未扃。行吟滿林葉，坐聽一僧經。江獺鳴如鬼，山燈遠似星。自能消冷漠，不用酒盈瓶。
鄜臺 杜純祐
兩載低眉著小冠，一臺高築地平寬。向陽花木齊教放，天下無春似此間。
瀛巖 董荆楚
巖根商舸集高桅，巖頂朱門小殿開。未信瀛洲環弱水，始知鼇背負蓬萊。青山到海重重小，白鳥隨潮兩兩來。坐久松風吹骨冷，此身渾覺在瑶臺。
妙庭觀 范良龔
我昔遨遊周八極，玉京金闕俱經歷。翩然騎鳳下瑶池，如與雙成獲相識。雙成侍燕王母旁，道貌方瞳照人碧。玉笙吹徹奉瓊觴，范子從旁丐餘瀝。東方曼倩謂余言，汝亦名在地仙籍。鳳城南望好溪山，此是元君故仙宅。琉璃槃上存金鼎，鼎內丹砂如琥珀。汝能服食早歸來，與予同是逍遥客。我時貪醉蟠桃春，不記當年說仙蹟。一朝酒醒人世非，盤碎丹飛杳難覓。香風堂上久徘徊，蘇李題詩掛空壁。孤雲野鶴謾興怨，我獨摩挲問金狄。世人勸我舐丹鼎，我亦何嘗苦營役。丈夫自有大還丹，得道不分今與昔。
洪遂良自京師東歸贈以詩 姜大民
故山西郭有園林，之子東歸抱短琴。衣錦未論當日事，首丘聊慰阿翁心。春風桑梓歡娛極，秋雨松楸感慨深。莫寫渭陽圖畫裏，令人披閲重沾襟。
客居嶺南 張子龍
天風吹白波，歸客欲如何。炎國逢花早，春船載雨過。畏蛇焚癭木，防蠱種衰荷。洞口商人婦，時時送夜歌。
碧筒 張子龍
翠作浮漥玉作觴，連蜷浮動玉生香。手中風露分炎國，竅裏乾坤入醉鄉。滿座爭誇賽鸚鵡，可人曾憶蓋鴛鴦。江長月白空痕在，一夜花神怨索郎。
白雞冠花圖 張子龍
鹿葱花盡鳳仙空，一種奇葩色不同。似带冰霜歸老筆，肯隨籬落鬬群雄。太平瑞映園林外，清白名歸草木中。留向山窗伴幽獨，半綃斜月五更風。
高山堂 梁佐厚
危巔層閣倚雲平，一凭闌干醉魄醒。霽雨亂山生淡碧，带風寒竹有餘青。孤猿傍石來深澗，幽鳥衝烟入畫屏。却讓高僧占仙境，蓬萊不獨在滄溟。
曉色 陳在山
荒鷄遞寒鳴，寥廓弄清曙。初陽未離海，薄雲尚籠樹。沙明宿鷺驚，巷白行人語。瓦瓶自持汲，正在月落處。
哭朱龜巖 徐鼎
掩涕愁相向，風淒日滿籬。舊交無一在，哭子有餘悲。暗竹扃書牖，孤燈上蕙帷。寡妻惟抱子，具說病來時。
國清寺 史藴
十里松關路，門開對洞天。山神曾獻地，海衆此安禪。鐘磬開巖谷，樓臺跨石泉。高峰智者塔，長與赤城連。
效香奩體 謝無競
臙脂濕透污羅衣，春盡蕭郎又不歸。香冷篆盤簷影轉，一簾紅雨燕雙飛。
旅中 林某
一劍隨孤影，風霜道路長。何人忽橫笛，有客正思鄉。古驛自芳草，空山又夕陽。啼猿莫添恨，今夜宿瀟湘。
寧壽寺 張湖山
丹級纔升四望賒，香銷無復夢豪華。向來馬氏殫禪力，要擬龍宮作佛家。樹老烟霜臺殿古，石封苔蘚井欄斜。上人不用蓮花漏，自有林梢報曉鴉。
答王學士 林石田
已著山人屐，那能遠入城。艱難思變姓，老大畏爭名。病葉兼蟲下，閑雲背雨行。長懷陶靖節，出處意分明。
茅屋 吳肖巖
茅屋三間小，春風長草芽。故園經積雨，老樹不多花。黄髪長垂釣，古書猶滿車。近來人事別，亦懶問桑麻。
陸象山先生墓 郭波
大道久荆榛，歧路苦未併。博約豈不賢，末學恣馳騁。口耳謾紛紜，徒知響與影。吾心自神明，一掬涵萬境。昔者斯文麾，紫陽已獨秉。厥德天不孤，時生陸子靜。陸朱夫何殊，性天俱炳炳。議論偶異同，吁咈豈爲痙。考亭任重資，汲多費深綆。象山直劈豪，舉手提要領。一起跬步間，循循登峻嶺。一從百仞巔，洞視下萬頃。轍迹隨入途，金蘭同有永。何知好事徒，紛紛自燕郢。古人亦有言，聞過乃爲幸。二翁九京中，豈不重炯炯。低頭古墓下，想象見光景。有劍不敢懸，爲君發深省。
雁山 陳壺中
山川秘靈迹，海近氣常陰。尊者何年在，樵人去路深。雲龍歸絕頂，花鳥傍禪心。十八前朝寺，哀猿空夜吟。
宿連雲樓 陳壺中
自愛山樓宿，微吟此興濃。凭闌最深處，見月在高峰。清唳來孤鶴，新凉生數松。葛壇名已遠，何處覓仙蹤。
春日 宋可菊
門掩東風老，無人載酒過。半窗春夢短，深竹雨聲多。朽樹濕生菌，殘蠶已化蛾。因思舊遊地，臺榭廢笙歌。
石橋寺 彭應壽
石磴盤空別島開，深林蒼翠拂衣來。曇華映日千峰曉，瀑布凌風萬壑哀。野寺無人猿自嘯，危梁駭客鶴頻回。桃源洞杳知何處，翠髻雲房亦浪猜。
贈西山磊泉庵僧 周自中
門掩古崖碧，霜欺苔逕斑。去城無一里，此地若深山。留客吟松下，驅泉過竹間。羨師無外事，相伴白雲閒。
山居 周自中
又是閒中一日過，明朝活計看如何。拾薪童子歸來晚，報說南山野菜多。
陽朔鑑山寺 劉坦齋
鑑山最有登臨勝，門巷縈迴知幾重。此日樓頭瞻御墨，何時天上臯飛龍。關河痛隔魚紋斷，臣子遥申虎拜恭。欲托離騷寫愁思，涉江何處采芙蓉。
濯纓石 吳朝奉
乘興滄浪水際行，江澄如練接天平。玉樽暮舉頻添酒，石砥浮簰就濯纓。夜月浸潭冰鑑冷，密星沉水浦珠明。南山環峙相輝映，直聳蓬萊侍玉清。
水簾洞 張國衡
洞口鮫綃薄，山心玉蕊浮。殘雲掛練影，新月下空鈎。白鶴仙人去，蒼苔石磴幽。奇蹤看不倦，旬日爲淹留。
詠瀑布 趙至道
飛落寒泉一派高，初聞響似浙江潮。松陰無雨雲長潤，石竇雖晴雪未消。素練幾時懸絕壁，白虹千尺跨層霄。丹山自是神仙府，弱水流來故不遥。
賀侍郎  其一 游志甫
松竹青青耐歲寒，長隨初度喜相看。操同一節冰霜勁，身直三朝柱石安。顧問正資持從橐，佚閑堅乞領祠官。扶危筋力知尤健，肯向風濤袖手觀。
賀侍郎  其二 游志甫
預喜新元八秩逢，渭川曾說兆非熊。清癯骨相今迂叟，純雅文章昔醉翁。喬木舊推清望重，植槐新長綠陰豐。都將祝頌無窮意，寫入金盃壽酒中。
賀侍郎  其一 王其
寬碧高樓上倚天，等閑蟻垤視凌烟。歸飛華表三千歲，砥柱中流五百年。擺脫浮雲閑富貴，逍遥長日散神仙。天公已定乘除計，八十春秋到八千。
賀侍郎  其二 王其
懸車高蹈姓名香，化得東陽似洛陽。節亞薌林仍峻潔，貌如笠澤更精强。丰標留作耆英樣，壽命應同國祚長。歲歲梅花開臘五，來陪青鹿奉霞觴。
壽先生  其一 丁正持
明善堂前香矗雲，諸生再拜祝莊椿。芹香藻綠涵和氣，楓老梅疏健小春。有道可爲明主佐，無氈休歎廣文貧。烹羔壓酒稱千壽，會看仙桃着子新。
壽先生  其二 丁正持
今年生日勝常年，一佛中間萬佛緣。善念纔興方寸地，恩光便下九重天。花香作供圍方丈，粟粒成功福大千。長壽如來更多寶，飽參住世小乘禪。
壽傅守  其一 釋若芬
仙游舍人聲建中，正論久矣排群雄。令子賢孫俱有耀，皇天兩耳元非聾。
壽傅守  其二 釋若芬
鶴髪仙人年德尊，大賢之後更多聞。風流異日窺前輩，議論班班總不群。
壽傅守  其三 釋若芬
當年膴仕早標纓，不共兒曹校疾行。居易獨能遵坦路，未妨六十到名卿。
壽傅守  其四 釋若芬
十年澤國泛吳航，袖有新硎試未嘗。聊把一麾施老手，便教千里作津梁。
壽傅守  其五 釋若芬
教令浮民一歲期，只將平易抗澆漓。朝廷若用循良課，換取樵川老吏歸。
壽傅守  其六 釋若芬
桃花綵綬儼仙衣，寶带垂金腹十圍。五馬人生真可貴，更欣桑梓共分輝。
壽傅守  其七 釋若芬
精藏烱目氣藏神，笑語溫然與物春。面骨如拳攙兩耳，此公壽相等銅人。
壽傅守  其八 釋若芬
堂前三鳳戲斑衣，堂下三槐擢秀枝。一歲倦遊歸綠野，榮華鼎鼎看吾兒。
壽傅守  其九 釋若芬
寧武堂中白日長，公庭訟息炷爐香。禪床不作蛾眉夢，一枕清風到壽鄉。
壽傅守  其一○ 釋若芬
秋入東籬破曉霜，黄花不肯媚重陽。花神愛惜緣何事，要向今朝薦壽觴。
句 釋若芬
不是老僧親寫，曉來誰報平安。
壽運使  其一 芹庵
炎蒸忽逐火雲斂，爽氣俄隨玉露瀼。不是真賢生間世，爭教煩暑變清凉。
壽運使  其二 芹庵
玉節煌煌擁使星，泉流地上富全閩。光華勳業知何自，咸詠崧高降甫申。
壽運使  其三 芹庵
總計寧專借遠方，高勳盟府要深藏。明年今日歸清禁，天語傳宣勸壽觴。
壽運使  其四 芹庵
白叟黄童喜色開，誕辰喜遇福星來。滿城牽挽問衙探，祝壽明晨薦幾杯。
壽運使  其五 芹庵
發糴轉溝蒙厚德，葬枯橫野荷深恩。當知仁者從來壽，鶴算龜齡不足論。
壽運使  其六 芹庵
龐眉相對講英猷，盡說當年氣食牛。六十重新開甲子，八千從此富春秋。
壽運使  其七 芹庵
鵬程九萬翼方展，桃實三千花正開。再拜願伸難老頌，仙風定合繼蓬萊。
壽運使  其八 芹庵
父老偏憐最小官，晚來爭借壽詩看。般門盡說難揮斧，句法丁寧子細安。
惠山泉 劉達
靈脈發山根，涓涓才一滴。寶劍護深源，蒼珉環甃壁。鑒影鬚眉分，當暑挹寒冽。一酌舉瓢空，過齒如激雪。不異醴泉甘，宛同神瀵潔。快飲可洗胸，所惜姑濯熱。品第冠寰中，名色固已揭。世無陸子知，淄澠誰與別。
冰泉洞 劉達
飛泉落巍巍，湍水去激激。未若洞中源，靜淵如得適。清潤挹千岩，冷凝涵四壁。幽討會有時，煩襟聊與滌。
龍淵 劉達
巖巖白石嵌，深泉適此止。夜雨半山回，春風蟄龍起。清明無遁形，溥博有餘美。受濁不傷清，納汙非所恥。趣操比幽人，泓澄如得己。山林乃挺途，真復誰洗耳。
綉嶺亭 劉達
絕境隔囂紛，烟霞張綵繪。遠目入無中，高情馳物外。春田發英華，秋林橫紫翠。何時杖屨遊，利名聊委蛻。
題惠山寺 張理
九山朝暮雲，摇落少游墳。野蔓碑全沒，晴庵磬亦聞。洞偏泉路細，松折鶴巢分。高視太湖近，雪濤鷗起群。
題惠山泉 楊旻
世治山藏錫，山靈地溢泉。石飴寒不減，水液暑常蠲。薦茗能全味，援琴欲絕絃。誰言到池盡，餘響更潺湲。
題惠山翠麓亭 蘇臺父
山勢叢叢向北盤，高僧平日爲開軒。莫嫌長有車馬到，真愛都無鳥雀喧。剩長松篁留日脚，少移桃杏破雲根。十年往返未曾厭，煮茗嘗泉到酒樽。
環翠軒 楊介
一上十餘里，携筇始可尋。山形三面合，林影四邊深。壁暗苔爭長，階荒草亂侵。凭高獨覽處，烟靄滿衣襟。
題膠山寺壁 元掔
崗頭鵓鳩鳴，定欲喚晴雨。驅車指東山，山下寺亦古。道人雙眼青，雪齒起柔語。松回萬壑風，落絮趁輕舞。日薄詠歸歟，扁舟在烟渚。
木芙蓉 李公明
孤芳照寒水，婉娩自幽閑。萬木碧無色，一花紅獨殷。秋蓮多綠子，晚槿亦朱顔。却笑淵明宅，於今五柳殘。
芙蓉 李公明
野花能白又能紅，也在天工長育中。長對秋烟顔色好，豈知人世有春風。
中庸 李公明
要識中庸義，中庸乃是庸。不須求勝解，只此是奇功。卓卓孤峰上，明明百草中。若將聲色捨，聲色却盲聾。
偶作  其一 李公明
石光火中寄此身，誰論北富與南貧。眼前正愛溪梅瘦，冰雪亭亭笑伴人。
偶作  其二 李公明
天涯地角古來傳，今在天涯地角邊。日日江頭望江水，蠻風瘴雨又淒然。
漫作  其一 李公明
測測日西去，去來無盡時。百年無半在，一事更何爲。草屋倚寒木，疏梅橫短籬。直能捐世慮，何處不忘歸。
漫作  其二 李公明
煙冷風寒處，芙蓉三兩枝。愁懷方換酒，秋意更催詩。不遇元白友，寧尋沈宋師。誰知苦吟處，髪落一絲絲。
早梅 李公明
東風才了又西風，群木山中葉葉空。只有梅花吹不盡，依然新白抱新紅。
遇故人 李公明
虛窗桂子打風聲，夜酌沉沉夜氣清。三十年間不須說，可堪相照髪星星。
大安人至 李公明
凍雨雜零雪，柴門不敢開。持來一片紙，說自大安來。元帥方歸沔，邊書又報階。忍寒再三問，老弟幾時回。
曉行青村 李公明
關關新鳥逐聲啼，群鷺衝寒帖水飛。最恨山雲去如織，不教春色着征衣。
曉烟 李公明
曉出倚溪亭，溪煙四面生。昏時山綠淺，濃處日紅輕。簇簇樹尤好，依依人未行。玄暉信蕭放，澄練有佳名。
過修誠館 李公明
敗館冷如許，修誠志已非。風光不曾改，人事故相違。寸碧雪山出，爭喧風葉飛。傷心舊時月，長是送人歸。
題曹坑鋪 李公明
明星落深水，晚電起孤雲。去去風前棹，迢迢竹外村。山回依草驛，岸落出蘆根。親月照人冷，今宵清夢魂。
宿鄭山鋪 李公明
行役苦行役，淒凉應奈何。自從多事後，應恨一身多。草店張燈宿，石橋乘月過。曳裾悲我計，回首一煙簑。
燈夕 李公明
江風淡淡放初晴，燈火明時月色明。誰信姮娥要行樂，隨他女伴繞街行。
西湖 劉信夫
長樂鐘聲下九天，萬家春色柳摇烟。山迎山送利名客，潮落潮生來去船。
西湖樂 柯氏
雪花滿衣香欲融，王孫白馬金蟠胸。山南山北晚霞紅，須臾直下明珠宮。一樣越羅天水碧，亂插寶花長一尺。王孫大醉信船流，船尾船頭自吹笛。
西湖 李氏
舞鳳翔龍拱帝城，秀涵積水駐川靈。青山樓觀排雲出，畫舫笙歌隔柳聽。撩亂花光浮綺陌，參差馬影繞旗亭。振衣直上南峰頂，誰似盤溪却獨醒。
寄西湖 房灝
昔年曾向西湖住，日夕閑行湖上路。東風二月梅花開，香得孤山無著處。六尺瘦藤雙翠屨，眼前物物皆詩具。被人牽挽出山來，荷衣盡爲緇塵污。世態翻騰不如故，青鏡無情又衰暮。富貴浮雲何有哉，一盃且樂閑中趣。長江浩浩東流注，夢寐孤山飛不去。若見梅花頻寄音，黄金煉出相思句。
別西湖  其一 房灝
聞說西湖可樂饑，十年勞我夢中思。湖邊欲買三間屋，問遍人家不要詩。
別西湖  其二 房灝
滿城羅綺照青春，湖上風光日日新。人在畫船泥樣醉，安知西北有兵塵。
別西湖  其三 房灝
書生老眼厭風塵，天遣臨安看一回。便是西湖不留客，也曾身到日邊來。
梧 董天吉
一樹梧桐爛熳開，紫沉黄玉是花材。誰教著在朝陽地，勾引丹山老鳳來。
項王廟 董天吉
嬴氏亂天紀，群雄各飛揚。子羽勇無敵，拔劍起戎行。熊羆八千士，飈舉度長江。威名震列國，斬嬰爇咸陽。神力摧萬夫，虎視邈四方。雄圖竟不就，楚歌有餘傷。故國父老憐，遺廟蒼山傍。莓苔生丹堊，蘿蔓延門堂。靈魂豈不怍，寧肯還故鄉。空令千載下，吊古增慨慷。
惠安橋 董天吉
涔陽山水壯南州，千尺飛梁速去郵。蛟鰐翻濤聲吼夜，虹蜺分雨氣橫秋。險疑雲棧通車馬，高比銀河挾女牛。鉅萬功成書太史，絕勝舟楫濟中流。
采石磯 董天吉
斷磯江上碧嶙峋，漠漠蘆花轉岸瀕。舟小風微猶勝馬，山高石立宛如人。羨渠釣艇滄波闊，老我征途白髪新。寂寞蛾眉在天際，遠烟青處晚雙顰。
竹 董天吉
移家徒得竹成林，老節清陰歲月深。近日孫枝殊聖長，風天雨夜學龍吟。
月中桂 董天吉
雲外仙花衆莫儔，廣寒宮殿足清幽。根盤天上一輪古，香落人間八月秋。玉兔杵頻金粟碎，素娥佩濕露枝稠。史君方運吳剛斧，要放清光照此舟。
主簿年家丈游敬亭 董天吉
逆旅頻爭席，郊原一振衣。聯鑣尋勝去，高蓋拂林飛。訪古江山是，懷人歲月非。禪林最安穩，棲鳥亦深依。
柏山僧房賞花 董天吉
雲房閟孤賞，幽花杳誰攀。春風不掩私，吹芬滿禪關。欣抃破沉寂，覓此芳菲顔。亭亭紫錦蓋，濟濟玉笋斑。風流冠群英，擢自蓬擢間。感物動嘉詠，飛觴且循環。上人滅華念，對之心自閑。一笑吾未領，夕烟沉遠山。
永慶寺松風亭 董天吉
長松蔭禪宇，柯葉何橚槮。清風一披拂，奏作綠綺琴。虬龍舞空祠，鸞鳳相與吟。衆籟起幽聽，太虛本沉沉。翛然亭中人，宴坐歡妙音。心聞得深悟，明月生東林。
送任浙東廉使  其一 董天吉
曾聞鼻祖牧宣州，又見邦人送我侯。世閲雙旌相絢映，人生五馬自風流。西偏清嘯獨孤觀，北望高吟小謝樓。此去驊騮諳舊路，定知原隰望咨諏。
送任浙東廉使  其二 董天吉
畫戟凝香禮數殊，敢勤屣履下庸愚。有時小隊尋花柳，也枉前茅到竹梧。對客每曾蒙齒錄，問年直恐混泥塗。使君早晚朝天闕，還念滄江釣叟無。
送經歷龐世安 董天吉
鹿門培隠德，鳳穴産奇毛。曳組全家貴，談兵此客豪。書籤沾雨濕，箭鏑入雲高。歸到荆花下，春缸醉玉醪。
壽千奴監司 董天吉
綠鬢貂蟬合殿中，輶車又過大江東。九重行侍君王宴，五度曾乘御史驄。好學襟懷開霽月，愛民心事藹春風。夜深香火聽輿誦，好是稱觴壽母同。
懷古 王郡守
有唐曾擁萬家兵，節度西南十二城。此地得人無盜賊，昔之爲守便公卿。
二疏 無名氏
賢者多財應損智，愚而殖貨易生嗔。二疏教子無他祝，願向先疇加苦辛。
營道齋 何棄仲
儒行篇中有至論，書齋鄉縣兩存存。南音楚國鍾儀操，仁術函人孟氏言。近信每隨流水到，舊廬凝望度雲屯。里非勝母泉君子，循取佳名睹聖門。
舫齋 王宗賢
滿船載月歸時趣，泛宅浮家避世狂。趺坐舫齋能靜嘿，神馳遊宴無何鄉。